
Maatietopalvelu
Kyselyvastaus
Asiakirjan tunnus: KT1379
Päivämäärä: 14.08.2026
Julkisuus: Julkinen 

Venäjä / Sodanvastustajien ja aktivistien tilanne, Ukrainan sodan vastustamiseen liittyvän lainsäädännön soveltaminen, alaikäiset sodanvastustajat, Ukrainaan rahaa lahjoittaneet, Navalnyin kannattajat (päivitys lokakuun 2025 jälkeen)
Russia / The situation of war opponents and activists, the application of legislation related to opposition to the war in Ukraine, underage war opponents, people who donated money to Ukraine, Navalny’s supporters (update after October 2025)

Kysymykset
1. Millainen sodanvastustajien ja aktivistien tilanne on Venäjällä lokakuun 2025 jälkeen? Miten Ukrainan sotaan ja sen vastustamiseen liittyvää lainsäädäntöä sovelletaan tällä hetkellä?

2. Miten Ukrainan sotaan ja sen vastustamiseen liittyvää lainsäädäntöä on sovellettu alaikäisiin?

3. Mitä muita viranomaistoimia on kohdistettu sotaa vastustaneisiin lokakuun 2025 jälkeen?

4. Millaisia seuraamuksia Ukrainaan rahaa lahjoittaneille henkilöille on koitunut lokakuun 2025 jälkeen?

5. Millaisia viranomaistoimia on kohdistunut Navalnyin kannattajiin ja korruption vastaisessa säätiössä (FBK) työskennelleisiin henkilöihin lokakuun 2025 jälkeen?
Questions
1. What is the situation of war opponents and activists in Russia since October 2025? How is legislation related to the war in Ukraine and opposition to it currently being applied?

2. How has legislation related to the war in Ukraine and opposition to it been applied to minors?

3. What other official measures have been taken against those who oppose the war since October 2025?

4. What penalties have been imposed on individuals who donated money to Ukraine since October 2025?

5. What official measures have been taken against Navalny’s supporters and individuals who worked for the Anti-Corruption Foundation (FBK) since October 2025?

Tämä kyselyvastaus on päivitys Maahanmuuttoviraston maatietopalvelun aiemmin julkaisemiin kyselyvastauksiin, eikä siinä toisteta aiemmissa kyselyvastauksissa esitettyjä tietoja esimerkiksi Ukrainan sodan vastustamiseen liittyvästä lainsäädännöstä. Aiemmin teemaa on käsitelty seuraavissa kyselyvastauksissa:
3.10.2025 Aktivistit ja Ukrainan sodan vastustamiseen liittyvän lainsäädännön soveltaminen Venäjällä, tilanne syyskuun 2024 jälkeen[footnoteRef:1] [1:  Maahanmuuttovirasto / Maatietopalvelu 3.10.2025.] 

1.9.2024 Aktivistit ja Ukrainan sodan vastustamiseen liittyvän lainsäädännön soveltaminen Venäjällä (tilannepäivitys elokuu 2024) sekä Navalnyin kannattajien tilanne[footnoteRef:2] [2:  Maahanmuuttovirasto / Maatietopalvelu 1.9.2024. ] 

15.9.2023 Aktivistit ja Ukrainan sodan vastustamiseen liittyvän lainsäädännön soveltaminen Venäjällä / Tilannepäivitys 15.9.2023[footnoteRef:3] [3:  Maahanmuuttovirasto / Maatietopalvelu 15.9.2023.] 

21.3.2023 Aktivistit ja Ukrainan sodan vastustamiseen liittyvän lainsäädännön soveltaminen Venäjällä[footnoteRef:4] [4:  Maahanmuuttovirasto / Maatietopalvelu 21.3.2023.] 

12.5.2022 Ukrainan sodan vaikutukset lainsäädäntöön sekä poliittisten aktivistien tilanteeseen Venäjällä[footnoteRef:5]. [5:  Maahanmuuttovirasto / Maatietopalvelu 12.5.2022.] 










1. [bookmark: _Hlk235629605][bookmark: _Hlk129259295][bookmark: _Hlk235632083]Millainen sodanvastustajien ja aktivistien tilanne on Venäjällä lokakuun 2025 jälkeen? Miten Ukrainan sotaan ja sen vastustamiseen liittyvää lainsäädäntöä sovelletaan tällä hetkellä?
[bookmark: _Hlk237171591]Tietojen saatavuudesta
Ihmisoikeusjärjestöt OVD-Info (ven. ОВД-Инфо), Pervyi otdel (ven. Первый отдел) ja ”Poliittisten vankien tuki. Memorial” (ven. Поддержка политзаключённых. Мемориал; transl. Podderžka politzakljutšjonnyh. Memorial; jäljempänä Memorial) keräävät tietoa sodanvastustajiin ja aktivisteihin kohdistuvista poliittisista rikosasioista ja tuomioista. Tiedonsaantia vaikeuttavat kuitenkin Venäjän oikeuslaitoksen sulkeutuneisuus ja viranomaisasioiden salassapito. Oikeudenkäynnit ovat usein suljettuja yleisöltä, eikä tietoja aina luovuteta tiedotusvälineille. Viranomaiset eivät ole julkaisseet tavanomaiseen tapaan kattavia oikeustilastoja, ja aiempien vuosien tilastoja on poistettu virallisilta sivuilta. Tutkintaviranomaisten uhkausten vuoksi myöskään syytetyt, heidän omaisensa tai asianajajansa eivät aina halua tai uskalla tuoda tietoja julkisuuteen. Huonon tiedonsaannin lisäksi ihmisoikeusaktivistit eivät ehdi tutkia kaikkia tapauksia ja arvioida niiden mahdollisia poliittisia perusteita. Tästä syystä esimerkiksi Memorialin esittämiä lukuja poliittisista vangeista pidetään varovaisina arvioina. Ihmisoikeusjärjestöjen tilastot poliittisiin syihin perustuvista rikossyytteistä ja -tuomioista ovat vain vähimmäisarvioita, ja tapausten todellinen määrä voi olla huomattavasti suurempi. Koska eri järjestöt käyttävät osittain erilaisia kirjaamiskriteerejä, niiden luvut eivät ole suoraan vertailukelpoisia.[footnoteRef:6]  [6:  Поддержка политзаключённых. Мемориал 1.6.2026; ОВД-Инфо 30.1.2026; Первый отдел 8.6.2026; Поддержка политзаключённых. Мемориал 29.12.2025; Первый отдел 20.7.2026.] 

Tässä kyselyvastauksessa on hyödynnetty erityisesti Memorialin heinäkuussa 2026 julkaisemaa raporttia, joka käsittelee Venäjän poliittisia sortotoimia ja poliittisia vankeja vuonna 2025. Raportissa esitetyt viralliset oikeustilastot ulottuvat vuoden 2025 ensimmäiselle puoliskolle, eikä tuoreempia oikeustilastoja ole vielä saatavilla. Memorialin kirjaamat tapaukset poliittisiin syihin perustuvista syytteistä ja tuomioista vuonna 2025 ovat vasta alustavat, sillä Memorial saa tiedot tapauksista viiveellä. Joissakin tapauksissa Memorial on pyrkinyt antamaan arvioita vuonna 2025 aloitettujen rikosasioiden kokonaismäärästä. Lisäksi on huomioitava, että Memorial kirjaa tapauksia Venäjän lisäksi myös Ukrainan miehitetyiltä alueilta sekä sisällyttää tilastoihinsa Venäjällä ukrainalaisiin sotilaisiin kohdistuneita syytteitä ja tuomioita.[footnoteRef:7] Ihmisoikeusjärjestöt eivät ole julkaisseet katsauksia sodanvastustajien, aktivistien ja yleisesti poliittisista syistä syytettyjen tilanteeseen nimenomaan lokakuun 2025 jälkeiseltä ajalta, ja tässä kyselyvastauksessa käytetyn lähdeaineiston tiedot painottuvat erityisesti vuoteen 2025. [7:  Поддержка политзаключённых. Мемориал 7/2026.] 

Yhteenveto sodanvastustamiseen liittyvän lainsäädännön soveltamisesta ja poliittisista syistä aloitetuista rikosasioista 
Ihmisoikeusjärjestö Memorial kuvaa, kuinka maaliskuussa 2022 Venäjällä astui voimaan lakeja, joiden tavoitteena oli estää kaikki Venäjän Ukrainaan kohdistaman hyökkäyssodan kritiikki. Näiden lakimuutosten joukossa oli Venäjän asevoimia koskevan tahallisen valheellisen informaation levittäminen (rikoslain 207.3. §) ja Venäjän asevoimien toistuva halventaminen (rikoslain 280.3. §). Heinäkuussa 2022 rikoslakiin lisättiin julkinen kehotus valtion turvallisuutta vastaan suuntautuvaan toimintaan (rikoslain 280.4. §). Näistä kolmesta rikoslain pykälästä tuli sota-ajan sortotoimien tärkeitä välineitä.[footnoteRef:8] Uusien rikoslain pykälien lisäksi vanhoja pykäliä on muutettu niin, että lähes mikä tahansa sodan tai valtaapitävien kritiikki voidaan tulkita rikokseksi. Lainsäädäntöä on muotoiltu tarkoituksellisen epämääräiseksi, mikä lisää viranomaisille tulkintavaltaa.[footnoteRef:9] [8:  Поддержка политзаключённых. Мемориал 7/2026, s. 20.]  [9:  Поддержка политзаключённых. Мемориал 17.6.2026. ] 

Täysimittaisen sodan ensimmäisenä vuotena keskeisin poliittisin perustein käytetty rikoslain pykälä oli 207.3. § eli Venäjän asevoimia koskevan tahallisen valheellisen informaation levittäminen. Toiseksi eniten syytteitä nostettiin terroristisia tekoja koskevan rikoslain 205. §:n nojalla. Kolmannella sijalla oli ekstremistisen järjestön toiminnan järjestämiseen ja sellaiseen toimintaan osallistumiseen liittyvä 282.2. §. Neljänneksi käytetyin pykälistä oli terrorismin julkinen oikeuttaminen tai tukeminen tai siihen yllyttäminen eli rikoslain 205.2. §.[footnoteRef:10] [10:  Поддержка политзаключённых. Мемориал 7/2026, s. 5.] 

[bookmark: _Hlk235797903]Vuodesta 2023 lähtien poliittisiin syihin perustuvien rikosjuttujen painopiste on muuttunut. Vuonna 2022 rikoslakiin lisättyjen pykälien rooli sortotoimissa on laskenut merkittävästi edellisistä vuosista. Eniten rikosjuttuja nostetaan terroristisista teoista (205. §), maanpetoksesta (275. §) ja terrorismin julkisesta oikeuttamisesta tai tukemisesta tai siihen yllyttämisestä (205.2. §). Näiden rikosnimikkeiden nojalla aloitettujen juttujen määrä kasvaa suhteessa huomattavasti nopeammin, kuin poliittisista syistä aloitettujen juttujen määrä keskimäärin. Vuodesta 2023 alkaen sabotaasia (281. §) koskevien juttujen määrä on kasvanut huomattavasti, ja vuodesta 2024 terroristijärjestön toiminnan järjestämistä ja sellaiseen toimintaan osallistumista (205.5. §) koskevien juttujen määrä. Jälkimmäisen pykälän perusteella syytetään erityisesti erilaisista yhteistyön muodoista Ukrainan puolella taistelevien Vapaan Venäjän legioonan (ven. Легион «Свобода России»; transl. Legion ”Svoboda Rossii”) ja Venäjän vapaaehtoisjoukkojen (ven. Русский добровольческий корпус; transl. Russki dobrovotšeski korpus) todellisten tai tekaistujen edustajien kanssa. Pääasiallinen Ukrainaa tukeviin lausuntoihin liittyvä syyte on terrorismin julkinen oikeuttaminen tai tukeminen tai siihen yllyttäminen (205.2. §). Sitä sovelletaan muun muassa sellaisten Ukrainan armeijan yksiköiden kehumisesta, jotka Venäjällä on luokiteltu terroristijärjestöiksi, myönteisistä kommenteista Ukrainan Venäjän kohteisiin kohdistamista iskuista sekä esimerkiksi kommenteista, jotka koskevat Vladimir Putinin tappamista.[footnoteRef:11]  [11:  Поддержка политзаключённых. Мемориал 7/2026, s. 6, 198–199.] 

Venäläiseen infrastruktuuriin kohdistuvia hyökkäyksiä voidaan luokitella joko sabotaasiksi tai terrorismiksi, mutta terroritekoa koskevaa pykälää käytetään huomattavasti useammin. Maanpetos- ja terrorismipykälien nojalla voidaan syyttää varsinaisen voimankäytön tai sotilaallisen avun lisäksi myös agitaatiosta, kuten lehtisten jakamisesta tai graffiteista. Siinä missä aiemmin sodanvastaisten lehtisten levittäjiä syytettiin lähinnä niiden sisällön perusteella, nykyään pelkkä lehtisten levittäminen voidaan tulkita terroristijärjestön ”tehtävän suorittamiseksi” ja siten osallistumiseksi terroristijärjestön toimintaan sekä maanpetokseksi. Jos todellisia tekoja, joita voitaisiin pitää sotilaallisena apuna Ukrainalle, ei ole, Venäjän turvallisuuspalvelu FSB yllyttää niitä järjestelmällisesti osoittaakseen johdolle ”tehokkuuttaan”.[footnoteRef:12]  [12:  Поддержка политзаключённых. Мемориал 7/2026, s. 198–199.] 

Pervyi otdel -järjestö toteaa terrorismisyytteiden muodostavan poliittisten sortotoimien perustan. Vuosi 2025 oli ennätyksellinen terrorismirikoksia koskevien syytteiden määrässä. Vuonna 2025 määrätyistä terrorismirikostuomioista lähes joka toinen koski nimenomaan 205.2. §:ää. Terrorisminvastaista lainsäädäntöä käytetään yhä useammin julkisten lausuntojen, internetissä tehtyjen julkaisujen ja tiedon levittämisen tukahduttamiseen. Viranomaisilla on käytössä monenlaisia menetelmiä terrorismiin liittyvien rikosten tutkinnassa ja paljastamisessa. Näihin kuuluvat seurantaohjelmat, joilla etsitään sosiaalisen median kommentteja sekä lahjoituksia. Viranomaiset myös perustavat verkkoon sivustoja ja botteja, jotka esiintyvät sellaisina ukrainalaisina tahoina, jotka on luokiteltu Venäjällä terroristisiksi. Viranomaiset soluttautuvat keskusteluryhmiin ja rakentavat Ukrainaan myötätuntoisesti suhtautuvista ihmisistä ”terroristisoluja”. Ukrainan venäläisiin sotilas- ja siviilikohteisiin kohdistamien iskujen jälkeen viranomaiset tulkitsevat julkiset reaktiot iskuista terrorismin oikeuttamiseksi rikoslain 205.2. §:n nojalla. Vaikka terrorismirikosten joukossa on myös todellisia, yleiseen turvallisuuteen kohdistuvia rikoksia, suurinta osaa syytetyistä syytetään yksinomaan sanojen tai vähäisen sabotaasin vuoksi.[footnoteRef:13] [13:  Первый отдел 20.7.2026.] 

Memorialin mukaan edellä mainittujen rikoslain pykälien lisäksi poliittisissa sortotoimissa keskeinen väline on pykälä natsismin oikeuttamisesta (rikoslain 354.1. §). Sitä sovelletaan useimmiten tapauksissa, joilla on natsismiin vain välillinen yhteys tai ei yhteyttä lainkaan. Pykälän nojalla rangaistaan esimerkiksi symbolien ja muistomerkkien ”häväisystä” ja voitonpäivän vieton kritisoimisesta.[footnoteRef:14]  [14:  Поддержка политзаключённых. Мемориал 7/2026, s. 7.] 

Vuoden 2025 erityispiirteeksi muodostui jyrkkä kasvu sortotoimissa, jotka koskivat ekstremismin rahoittamista (282.3. §). Tämä liittyy toimiin sellaisia ihmisiä vastaan, jotka ovat lahjoittaneet rahaa oppositiopoliitikko Aleksei Navalnyin Korruption vastaiselle säätiölle (FBK).[footnoteRef:15] Lahjoituksia ja niistä seuranneita viranomaistoimia käsitellään kysymyksessä 5. [15:  Поддержка политзаключённых. Мемориал 7/2026, s. 7.] 

Hyökkäyssodan alkamisen jälkeen poliittisiin syihin perustuvien rikosprosessien määrät Venäjällä ovat kasvaneet, minkä lisäksi ne ovat muuttuneet selvästi ankarimmiksi. Keskimääräinen vankeusrangaistus poliittisista syistä aloitetuissa jutuissa oli Memorialin kesäkuussa 2026 julkaisemien tietojen mukaan vuonna 2026 noin 11 vuotta, kun se oli ollut vuonna 2021 noin kuusi vuotta ja seitsemän kuukautta. Rangaistusten tiukentumiseen on johtanut myös se, että lieviä rikosnimikkeitä on korvattu raskaammilla. Esimerkiksi tuhopolttoja, jotka aiemmin käsiteltiin lievempinä rikoksina, käsitellään nyt usein terrorismina tai sabotaasina. Lisäksi sellaisten tapausten määrä kasvaa, joissa henkilöitä syytetään samanaikaisesti useista erittäin vakavista rikoksista: esimerkiksi maanpetoksesta, terroriteon tekemisestä tai osallistumisesta terroristisen järjestön toimintaan.[footnoteRef:16]  [16:  Поддержка политзаключённых. Мемориал 17.6.2026; Поддержка политзаключённых. Мемориал 7/2026, s. 198–199; ОВД-Инфо 30.1.2026.] 

Memorialin taulukko kymmenestä yleisimmin poliittisiin syihin perustuvissa sortotoimissa sovelletusta rikoslain pykälästä vuonna 2025 sekä vuosina 2022–2025 yhteensä.[footnoteRef:17] [17:  Поддержка политзаключённых. Мемориал 7/2026, s. 7.] 

	2025 
	2022–2025

	terroristinen teko (205. §), 318 henkilöä
	terroristinen teko (205. §), 1 152 henkilöä

	maanpetos (275. §), 263 henkilöä
	maanpetos (275. §), 825 henkilöä

	terrorismin julkinen oikeuttaminen tai tukeminen tai siihen yllyttäminen (205.2. §), 237 henkilöä
	terrorismin julkinen oikeuttaminen tai tukeminen tai siihen yllyttäminen (205.2. §), 788 henkilöä

	sabotaasi (281. §), 111 henkilöä
	terroristijärjestön toiminnan järjestäminen ja siihen osallistuminen (205.5. §), 435 henkilöä

	terroristijärjestön toiminnan järjestäminen ja siihen osallistuminen (205.5. §), 110 henkilöä
	ekstremistisen järjestön toiminnan järjestäminen ja siihen osallistuminen (282.2. §), 431 henkilöä

	ekstremistisen toiminnan rahoittaminen (282.3. §), 100 henkilöä
	Venäjän asevoimia koskevan tahallisen valheellisen informaation levittäminen (207.3. §), 398 henkilöä

	natsismin oikeuttaminen (354.1. §), 83 henkilöä
	sabotaasi (281. §), 374 henkilöä

	ekstremistisen järjestön toiminnan järjestäminen ja siihen osallistuminen (282.2. §), 76 henkilöä
	terroristisen yhteisön perustaminen (205.4. §), 363 henkilöä

	[bookmark: _Hlk237519889]julkiset kehotukset ekstremistiseen toimintaan (280. §), 66 henkilöä
	terroristitoiminnan koulutus (205.3. §), 260 henkilöä

	terroristisen toiminnan avunanto, yllyttäminen tai rahoitus (205.1. §), 62 henkilöä
	natsismin oikeuttaminen (354.1. §), 253 henkilöä


Vuoden 2025 lopussa Memorialin tietokanta sisälsi 4 843 vapautensa menettänyttä henkilöä, joiden syytetoiminnassa oli selkeitä merkkejä poliittisesta syystä ja laittomuudesta. Lukuun sisältyy myös Ukrainan miehitettyjen alueiden asukkaita sekä ukrainalaisia sotilaita. Tietokannan henkilöistä Venäjän asukkaita oli 3 345. Vuonna 2025 poliittisten vankien yleiselle listalle lisätyistä henkilöistä yli 60 % tapauksessa sortotoiminta liittyi Ukrainan sotaan. Vuoden 2025 lopussa käytettävissä olleiden tietojen mukaan vuosi 2024 oli ennätyksellinen uusien poliittisten rikosprosessien kohteeksi joutuneiden määrässä. Kuitenkin tietoa vuonna 2025 aloitetuista rikosjutuista kertyy edelleen lisää, ja Memorial olettaa, että myöhemmin saadaan tietää huomattavasti suuremmasta määrästä vuonna 2025 aloitettuja juttuja. Todennäköisesti tämä luku tulee lopulta ylittämään vuoden 2024 luvun.[footnoteRef:18]  [18:  Поддержка политзаключённых. Мемориал 7/2026, s. 4, 9. ] 

Memorial toteaa vuotta 2025 ja vuoden 2026 toista kvartaalia käsittelevissä raporteissa järjestön kirjaavan uusia, poliittisiin syihin perustuvia rikosasioita noin 500 joka kvartaalissa. Näiden lukujen perusteella Memorial kuvaa sorron Venäjällä jatkuneen vuonna 2026 vuoden 2025 tasolla.[footnoteRef:19] [19:  Поддержка политзаключённых. Мемориал 7/2026, s. 198; Поддержка политзаключённых. Мемориал 7.7.2026.] 

Memorialin taulukko poliittisiin syihin perustuvien rikosasioiden kohteena olevien henkilöiden määrästä syytetoimien aloitusvuoden mukaan vuosina 2022–2025.[footnoteRef:20] [20:  Поддержка политзаключённых. Мемориал 7/2026, s. 5.] 

	
	2022
	2023
	2024
	2025 (alustavat tiedot)
	2025 (ennuste)

	yhteensä
	1 227
	1 442
	2 348
	1 640
	2 745

	Venäjällä
	908
	1 204
	1 704
	1 303
	ei saatavilla

	miehitetyillä alueilla 
	158
	192
	262
	198
	ei saatavilla

	mukaan lukien Krim ja Sevastopol
	74
	87
	80
	80
	ei saatavilla

	mukaan lukien Donetskin, Luhanskin, Hersonin ja Zaporižžjan alueiden miehitetyt osat
	84
	105
	182
	118
	ei saatavilla

	ukrainalaiset sotilaat
	161
	46
	380
	139
	ei saatavilla


Ihmisoikeusjärjestö OVD-Info tilastoi ja luokittelee poliittisiin syihin perustuvia syytteitä eri tavalla kuin Memorial. Järjestön tammikuussa 2026 julkaistussa artikkelissa kerrotaan, että vuonna 2025 järjestön kirjaamien poliittisiin syihin perustuvien syytteiden määrä laski merkittävästi. Vuonna 2024 OVD-Info kirjasi 798 tapausta ja vuonna 2025 yhteensä 522 tapausta. Todellisten tapausten määrä on kuitenkin lähes varmasti suurempi. Kirjattujen tapausten määrän lasku ei tarkoita, että sortotoimet olisivat lieventyneet, vaan päinvastoin, sortotoimien kiristyminen näkyy ekstremismi- ja terrorismilainsäädännön käytön kasvussa, keskimääräisten rangaistusten pitenemisessä verrattuna sotaa edeltävään aikaan sekä tuomioiden ja vankilassa olevien tuomittujen määrän kasvussa.[footnoteRef:21]  [21:  ОВД-Инфо 30.1.2026.] 

Vuonna 2025 OVD-Info kirjasi 142 uutta syytettä sodanvastaisista lausunnoista, mikä on vähemmän kuin minään aiempana sotavuotena. Muita sotaan liittyviä syytteitä kirjattiin vuonna 2025 yhteensä 73, kun niitä oli kirjattu vuonna 2024 yhteensä 148. Uusia tuomioita sotaan liittyviä lausuntoja koskevissa poliittisissa jutuissa annettiin vuonna 2025 yhteensä 229. Vuonna 2024 vastaava luku oli 289. Tuomioista 118 oli ehdottomia vankeusrangaistuksia.[footnoteRef:22] [22:  ОВД-Инфо 30.1.2026.] 

Memorialin mukaan vuonna 2024 vapauttavien tuomioiden osuus Venäjällä oli kokonaisuudessaan 0,25 %. Poliittisiin syihin perustuvissa tapauksissa vapauttavia tuomioita ei ole annettu useiden vuosien aikana. Tuomioistuimet hyväksyvät yleensä varauksetta tutkintaviranomaisten esittämät aineistot. Todisteina käytetään laajalti salaisiksi luokiteltujen todistajien lausuntoja, FSB:n perusteettomia selvityksiä sekä kielitieteellisiä asiantuntijalausuntoja, joissa syytettyjen lausunnoista löydetään lähes aina vaaditut rikoksen tunnusmerkit eli esimerkiksi kehotukset terrorismiin tai ekstremismiin, terrorismin oikeuttaminen tai vihan lietsominen. Oikeudenkäynneissä käytetään myös avoimesti ”ideologisia” todisteita. Tuomioistuimet mainitsevat terrorismi- tai maanpetostuomioissa syyllisyyden todisteena sen, että syytetty suhtautuu kielteisesti Venäjän hallintoon, paheksuu sotaa, on osallistunut mielenosoituksiin tai seuraa opposition tilejä sosiaalisessa mediassa.[footnoteRef:23] [23:  Поддержка политзаключённых. Мемориал 29.12.2025.] 

Sananvapautta ja itseilmaisua koskevat syytteet
Vuonna 2022 rikoslakiin lisätyt pykälät (207.3. §, 280.3. § ja 280.4. §)
Vuonna 2022 lähes joka viidennessä poliittisesta syystä aloitetussa rikosasiassa henkilöä syytettiin joko 207.3. §:n eli Venäjän asevoimia koskevan tahallisen valheellisen informaation levittämisen tai 280.3. §:n eli Venäjän asevoimien toistuvan halventamisen tai molempien pykälien nojalla. Erityisen usein vuonna 2022 syytettiin 207.3. §:n nojalla, kun taas vuonna 2023 280.3. §:ää koskevien tapausten osuus kasvoi.  Koska 280.3. §:n nojalla nostettava rikossyyte edellyttää tuomitsemista hallinnollisesta rikkomuksesta, kesti jonkin aikaa ennen kuin 280.3. §:n nojalla aloitetut rikosasiat alkoivat yleistyä. Vuosina 2024 ja 2025 näitä pykäliä on käytetty poliittisissa sortotoimissa huomattavasti aiempaa harvemmin. Sen sijaan rikoslain 280.4. §:n (julkinen kehotus valtion turvallisuutta vastaan suuntautuvaan toimintaan) mukaisten tapausten määrä ei missään vaiheessa ylittänyt kahta prosenttia kaikista poliittisista syistä aloitetuista rikosasioista.[footnoteRef:24]  [24:  Поддержка политзаключённых. Мемориал 7/2026, s. 20.] 

Memorialin taulukko poliittisista syistä nostettujen rikosasioiden syytettyjen lukumäärästä rikosasian vireillepanovuoden mukaan vuosina 2023–2025.[footnoteRef:25] [25:  Поддержка политзаключённых. Мемориал 7/2026, s. 22.] 

	
	2023
	2024
	2025 (alustavat tiedot)
	2025 (ennuste)

	Poliittisista syistä nostettujen rikosasioiden kokonaismäärä
	1 442
	2 348
	1 640
	2 745

	Syytteet 207.3. §:n, 280.3. §:n ja 280.4. §:n nojalla
	244
	168
	85
	109


Taulukossa on nähtävissä 207.3. §:n, 280.3 §:n ja 280.4 §:n nojalla nostettujen rikosasioiden väheneminen samaan aikaan, kun muiden pykälien mukaisten sortotapausten määrä on kasvanut.[footnoteRef:26]  [26:  Поддержка политзаключённых. Мемориал 7/2026, s. 21.] 

OVD-Info korostaa kesäkuussa 2026 julkaistussa ohjeessa, että vaikka uusien hallinnollisten ja rikosoikeudellisten juttujen määrä asevoimien halventamisesta ja valheellisen informaation levittämisestä on laskusuunnassa, viranomaiset jatkavat venäläisten syyttämistä sotaa vastustavien lausuntojen vuoksi. Suuri osa vuoden 2025 jutuista pantiin vireille vanhojen, vuonna 2024 tai sitä aiemmin tehtyjen, lausuntojen takia. On edelleen olemassa todellinen riski joutua syytteeseen sosiaalisessa mediassa ja julkisilla paikoilla tehdyistä sotaa vastustavista lausunnoista. Tämä ei kuitenkaan tarkoita, että henkilöä vastaan nostettaisiin varmasti syyte. On kuitenkin muistettava, että viranomaiset käyvät läpi kaikkia tärkeimpiä sosiaalisen median alustaja automaattisella seurantajärjestelmällä.[footnoteRef:27] [27:  ОВД-Инфо 10.6.2026.] 

Venäjän asevoimia koskevan tahallisen valheellisen informaation levittämistä (207.3. §) käytetään henkilöiden syyttämiseen mistä tahansa lausunnoista, jotka ovat ristiriidassa valtion virallisen kannan kanssa.[footnoteRef:28] Rikoslain 207.3. §:n muotoilu on äärimmäisen väljä, minkä vuoksi kriittisiä lausuntoja Venäjän sotilaiden toiminnasta missä tahansa konflikteissa voidaan periaatteessa pitää valheellisena informaationa. Valheellisena informaationa on pidetty esimerkiksi tietoja siviilien surmista ja muista Venäjän armeijan sotarikoksista, julkaisuja Venäjän armeijan tappioista, julkaisuja siviilikohteiden tuhoamisesta, videoita ja valokuvia paikan päältä sodasta ja kommenttia artikkeliin, joka koski Ukrainassa kuolleiden sotilaiden hautajaisia.[footnoteRef:29] Vuonna 2025 kyseisen pykälän mukaisia juttuja aloitettiin edelleen pääasiassa sosiaalisen median julkaisujen vuoksi. Usein nämä julkaisut oli tehty jo vuosina 2022 tai 2023. Vuodesta 2024 lähtien on alettu käyttää huomattavasti useammin 207.3. §:n ankarampaa toista momenttia, ja tämä suuntaus jatkui myös vuonna 2025. Kun vuonna 2022 suurin osa 207.3. §:n mukaisista tuomioista perustui sen ensimmäiseen momenttiin, niin vuonna 2024 ja vuoden 2025 ensimmäisellä puoliskolla noin 80 % tuomioista perustui sen toiseen momenttiin. Syytteen ankarammaksi muuttaminen perustuu tutkintaviranomaisten väitteeseen siitä, että lausunto on tehty ”poliittisen, ideologisen, rotuun perustuvan, kansallisen tai uskonnollisen vihan tai vihamielisyyden perusteella tai jonkin sosiaalisen ryhmän kohtaan kohdistuvan vihan tai vihamielisyyden perusteella”. Tällaisen luokittelun perusteena toimivat kielitieteelliset asiantuntijanlausunnot, jotka ovat selvästi puolueellisia. Syytetyillä ei käytännössä ole mahdollisuutta kumota ”asiantuntijoiden” johtopäätöksiä.[footnoteRef:30]  [28:  Поддержка политзаключённых. Мемориал 7/2026, s. 22.]  [29:  ОВД-Инфо 10.6.2026. ]  [30:  Поддержка политзаключённых. Мемориал 7/2026, s. 22–23.] 

Rikoslain 207.3. §:ää koskevien käytäntöjen tiukentamisesta kertoo myös vankeustuomioiden osuuden kasvu. Kun vuonna 2022 vain kolmasosa 207.3. §:n 2. momentin nojalla tuomiotuista sai vankeusrangaistuksen, niin vuonna 2024 ja vuoden 2025 ensimmäisellä puoliskolla osuus oli 93–94 %. Myös lyhyempien vankeusrangaistusten osuus on pienentynyt tasaisesti.[footnoteRef:31] [31:  Поддержка политзаключённых. Мемориал 7/2026, s. 24.] 

Memorialin heinäkuussa 2026 julkaistussa raportissa todetaan, että 207.3. §:n nojalla tuomittiin vuodesta 2022 vuoden 2025 puoliväliin mennessä 215 henkilöä. Tuomioista 46 annettiin vuoden 2025 ensimmäisellä puoliskolla.[footnoteRef:32] Tuoreempaa tietoa 207.3. §:n nojalla tuomittujen kokonaismäärästä ei ole saatavilla.  [32:  Поддержка политзаключённых. Мемориал 7/2026, s. 23.] 

Lainsäädännössä ei ole täsmällistä määritelmää rikoslain 280.3. §:n tai hallintolain 20.3.3. §:n mukaiselle Venäjän asevoimien ”halventamiselle”, joten viranomaiset ja tuomioistuimet voivat tulkita sitä hyvin laajasti. Halventamisena on pidetty muun muassa sotaa vastustavia päivityksiä, kommentteja, kuvia sekä videoita sosiaalisessa mediassa, sotaa vastustavia puheita julkisilla paikoilla tai työpaikoilla, isänmaallisten symbolien turmelemista, sotaa vastustavien lentolehtisten, hintalappujen, graffitien tai tekstien levittämistä, Ukrainaa tukevien symbolien ja värien julkista esittämistä vaatteissa, ikkunoissa tai autoissa, sotaa vastustavia profiilikuvia sosiaalisessa mediassa sekä mielenilmauksia, joissa on saatettu käyttää vain tyhjää paperiarkkia.[footnoteRef:33] Venäjän asevoimien toistuvaa halventamista (280.3. §) sovelletaan yleensä internetissä julkaistuun sisältöön, kuten 207.3. §:ää. Kuitenkin 280.3. §:ää käytetään myös muissa tilanteissa. Vuonna 2025 tämän pykälän nojalla aloitettiin juttuja muun muassa kirjoitusten tekemisestä aitoihin, keskustelusta tupakkapaikalla, tappelusta Ukrainan vastaiseen sotaan osallistuneen veteraanin kanssa sekä vangin yrityksestä suostutella muita vankeja olemaan allekirjoittamatta sopimusta puolustusministeriön kanssa. Kuten 207.3. §:n kohdalla, myös 280.3. §:n mukaisten tuomioiden määrän kasvu on yleisesti ottaen hidastunut, mutta samalla pykälän toisen, raskaamman momentin soveltamiskertojen määrä on kasvanut. Kuitenkin tämän toisen momentin mukaiset jutut ovat edelleen suhteellisen harvinaisia – vuoden 2025 ensimmäisellä puoliskolla sen perusteella tuomittiin vain kuusi henkilöä, mikä vastasi 15 prosenttia kaikista 280.3. §:n nojalla tuomituista.[footnoteRef:34]  [33:  ОВД-Инфо 10.6.2026.]  [34:  Поддержка политзаключённых. Мемориал 7/2026, s. 25.] 

Memorialin heinäkuussa 2026 julkaistussa raportissa todetaan, että 280.3. §:n nojalla on tuomittu vuodesta 2022 vuoden 2025 puoliväliin mennessä 160 henkilöä. Tuomioista 39 annettiin vuoden 2025 ensimmäisellä puoliskolla.[footnoteRef:35] Tuoreempaa tietoa 280.3. §:n nojalla tuomittujen kokonaismäärästä ei ole saatavilla.  [35:  Поддержка политзаключённых. Мемориал 7/2026, s. 25.] 

OVD-Infon mukaan vuonna 2025 Venäjän ensimmäisen asteen tuomioistuimissa käsiteltiin yli 1 500 hallinnollista asiaa asevoimien halventamisesta hallintolain 20.3.3. §:n nojalla. Tämä oli vähemmän kuin vuonna 2024, jolloin vastaavia asioita oli 2 158.[footnoteRef:36] [36:  ОВД-Инфо 10.6.2026. ] 

Rikoslain 280.4. §:ää eli julkista kehotusta valtion turvallisuutta vastaan suuntautuvaan toimintaan käytetään yleensä sellaisten lausuntojen kohdalla, joita viranomaiset pitävät vaarallisempina kuin ”tavanomaisia” sodanvastaisia lausuntoja. Näin ollen vuonna 2025 tämän pykälän nojalla nostettiin syytteitä kehotuksista lähettää lahjoituksia Ukrainan armeijalle, hyökätä Venäjän sotilaskohteisiin ja infrastruktuuriin sekä antautua vangiksi. Usein 280.4. §:n mukaisissa rikosasioissa on mukana myös syyte terrorismin oikeuttamisesta 205.2. §:n mukaisesti. Venäjän virallisten oikeustilastojen mukaan yli 90 %:ssa 280.4. §:n soveltamistapauksista käytetään sen raskaampaa toista momenttia. Koska 280.4. §:n mukaisia tapauksia on suhteellisen vähän, Memorialin raportissa ei vertailla pykälän nojalla tuomittujen määriä vuosittain eikä kokonaismäärää tuomituista ole saatavilla.[footnoteRef:37] [37:  Поддержка политзаключённых. Мемориал 7/2026, s. 26.] 

Terrorismin julkinen oikeuttaminen tai tukeminen tai siihen yllyttäminen (205.2. §) 
Rikoslain 205.2. §:n mukaisten, poliittisista syistä aloitettujen juttujen määrä on kasvanut voimakkaasti Venäjän Ukrainaan kohdistaman täysimittaisen hyökkäyksen alkamisen jälkeen. Myös tämän pykälän nojalla annettujen vankeusrangaistusten määrä sekä rangaistusten pituudet ovat kasvaneet. Memorialin tiedossa oli yhteensä 240 vuonna 2025 poliittisista syistä rikoslain 205.2. §:n nojalla aloitettua rikosasiaa. Vuonna 2024 vastaavia tapauksia oli 285. Koska vuoden 2025 tiedossa oleva luku ei ole vielä lopullinen, ei voida sanoa, että uusia rikosasioita olisi vuonna 2025 ollut vähemmän kuin vuonna 2024. Memorialin mukaan niitä on päinvastoin tullut todennäköisesti huomattavasti lisää.[footnoteRef:38] Pervyi otdel -järjestö toteaa, että vuonna 2025 tuomittiin yhteensä 889 henkilöä rikoslain 205.2. §:n nojalla. Heistä yhteensä 588 henkilöä syytettiin pelkästään 205.2. §:n nojalla. Virallisten oikeustilastojen mukaan vuoden 2025 ensimmäisellä puoliskolla määrättiin vankeusrangaistus 44,4 % tapauksista.[footnoteRef:39] Memorialin tietojen mukaan vuonna 2025 Venäjän tuomioistuimet alkoivat määrätä yhä useammin ehdottomia vankeusrangaistuksia 205.2. §:n nojalla. Tämän lisäksi vuonna 2025 myös keskimääräinen vankeusrangaistuksen pituus kasvoi.[footnoteRef:40] [38:  Поддержка политзаключённых. Мемориал 7/2026, s. 12.]  [39:  Первый отдел 20.7.2026.]  [40:  Поддержка политзаключённых. Мемориал 7/2026, s. 19.] 

Venäjän turvallisuusviranomaiset ovat säännöllisesti soveltaneet 205.2. §:ää syyttääkseen ihmisiä sodanvastaisista lausunnoista tai kommenteista, joissa arvostellaan maan johtoa yleisesti. Rikosasioiden osallisiksi päätyy yhä useammin henkilöitä, jotka ilmaisevat tukensa Ukrainan puolella taisteleville Venäjän vapaaehtoisjoukoille ja Vapaan Venäjän legioonalle. Lisäksi yhä useammin rangaistaan henkilöitä siitä, jos he puolustavat tai hyväksyvät Ukrainan tekemiä sotilaallisia iskuja. Tällaisia tekoja ovat olleet esimerkiksi vuoden 2022 Krimin sillan räjähdys ja sotabloggaaja Vladlen Tatarskin murha. Syyt 205.2. §:n mukaisten rikosasioiden vireillepanoon voivat kuitenkin olla moninaiset. Memorialin tietojen mukaan vuoden 2025 lopussa Venäjällä oli poliittisista syistä vapautensa menettäneenä vähintään 526 henkilöä, joita syytetään 205.2. §:n perusteella. Suurinta osaa heistä eli 322 ihmistä on syytetty sodanvastaisten lausuntojen vuoksi.[footnoteRef:41] Rikoslain 205.2. §:n nojalla syytetään muistakin aiheista kuin Ukrainaan sotaan liittyvistä asioista, esimerkiksi lausunnoista koskien kansainvälistä islamilaista poliittista järjestöä Hizb ut-Tahriria tai venäläistä sekä ekstremistiseksi että terroristiseksi julistettua poliittista liikettä Artpodgotovkaa.[footnoteRef:42]  [41:  Поддержка политзаключённых. Мемориал 7/2026, s. 13.]  [42:  Поддержка политзаключённых. Мемориал 7/2026, s. 17.] 

Muut ilmaisunvapauden rajoittamista koskevat rikoslain pykälät (280. §, 28.2 §, 282.4. §)
Rikoslain 280. §:ää (julkinen kehottaminen ekstremistiseen toimintaan), 282. §:ää (vihan tai vihamielisyyden lietsonta) ja 282.4. §:ää (natsismin tai ekstremististen järjestöjen tunnusten toistuva julkinen esittäminen tai propaganda) on jo pitkään sovellettu poliittisista syistä aloitetuissa rikosjutuissa. Näiden pykälien nojalla epäiltyjä ja syytettyjä lisätään Venäjän finanssivalvonta Rosfinmonitoringin ekstremistien ja terroristien luetteloon. Kyseisillä pykälillä on Memorialin mukaan tällä hetkellä varsin vähäinen rooli poliittisissa sortotoimissa. Vain 4–6 %:ssa poliittisista rikossyytteistä on mukana edes yksi näistä pykälistä, ja yleisimmin kyse on silloin 280. §:stä. Tämä osuus ei ole viime vuosina juurikaan muuttunut. Memorialin alustavien tietojen mukaan vuonna 2025 nostettiin poliittisista syistä rikossyytteitä 280. §:n nojalla yhteensä 54, 282. §:n nojalla 12 ja 282.4. §:n nojalla 13. Memorialin ennusteen mukaan vuoden 2025 lopulliset luvut ovat 280. §:n nojalla yhteensä 92 rikosasiaa, 282. §:n nojalla 24 ja 282.4. §:n nojalla 23.[footnoteRef:43] [43:  Поддержка политзаключённых. Мемориал 7/2026, s. 28–29.] 

Täysimittaisen Ukrainaan kohdistuneen hyökkäyksen myötä 280. §:ää ja 282. §:ää alettiin soveltaa aktiivisesti myös rangaistuksena sodanvastaisista lausunnoista. Vuodesta 2022 lähtien Memorialin kirjaamista, näiden pykälien nojalla aloitetuista poliittisista rikossyytteistä yli puolet liittyy mielipiteen ilmaisemiseen Venäjän hyökkäyksestä Ukrainaan.[footnoteRef:44] [44:  Поддержка политзаключённых. Мемориал 7/2026, s. 29.] 

Vuonna 2025 rikoslain 280. §:n mukaisia rikosasioita aloitettiin erityisesti jyrkistä lausunnoista, jotka kohdistuivat lainvalvontaviranomaisiin, Ukrainan vastaiseen sotaan osallistuneisiin, sotaa tukeviin venäläisiin ja Yhtenäinen Venäjä -puolueen kannattajiin. Lisäksi rikosasioita aloitettiin lausunnoista, jotka kehottivat vallanvaihdokseen Venäjällä tai Ukrainan tukemiseen. Usein nämä kommentit ovat tunnepitoisia ja sisältävät sanoja, jotka viranomaiset tulkitsevat yllyttämiseksi väkivaltaan. Usein syytös ekstremismiin yllyttämisestä yhdistetään syytökseen terrorismin oikeuttamisesta (rikoslain 205.2. §).[footnoteRef:45] [45:  Поддержка политзаключённых. Мемориал 7/2026, s. 30.] 

Täysimittaisen Ukrainaan kohdistuneen hyökkäyksen myötä 282. §:n soveltamisessa tapahtui huomattavia muutoksia. Ensinnäkin pykälän toista momenttia, joka ei edellytä aiemmasta hallinnollisesta rikkomuksesta tuomitsemista, on alettu käyttää aiempaa aktiivisemmin. Heinäkuussa 2025 rikoslain 282. §:ää kiristettiin. Lain uusi sanamuoto väkivallan oikeuttamisesta tai edistämisestä todennäköisesti mahdollistaa sen, että vihan tai vihamielisyyden lietsomista koskevia rikosasioita voidaan aloittaa paljon useammin ilman aiempaa hallinnollista vastuuta. Memorialin mukaan tämän vuoksi voidaan odottaa, että vuonna 2026 tämän pykälän mukaisten sortotoimien määrä kasvaa. Vuonna 2025 poliittisiin syihin perustuvia rikosasioita vihan lietsomisesta 282. §:n nojalla aloitettiin pääasiassa internetissä julkaistujen viestien perusteella. Tapaukset koskivat lausuntoja muun muassa Ukrainan sodasta, venäläisistä turvallisuusviranomaisista ja Venäjän ortodoksisesta kirkosta.[footnoteRef:46] [46:  Поддержка политзаключённых. Мемориал 7/2026, s. 31–32.] 

Memorialin mukaan rikoslain 282.4. §:n ja sitä vastaavan hallintolain 20.3. §:n soveltamiseen liittyy vakavia oikeudellisia puutteita. Pelkästä kielletyn symboliikan esittämisestä voidaan rangaista ilman, että asiayhteyttä otetaan huomioon. Ajoittain esimerkiksi ihmisiä rangaistaan natsisymbolien esittämisestä, vaikka heidän lausuntonsa olisi suunnattu natsismia vastaan, ja symboliikkaa sisältävä kuva olisi esitetty vain esimerkkinä. Venäjän viralliset oikeustilastot osoittavat, että lainvalvontaviranomaiset soveltavat rikoslain 282.4. §:ää yhä aktiivisemmin. Tuomioiden määrä kasvaa merkittävästi vuosittain. Vuoden 2025 ensimmäisellä puoliskolla tuomittiin 96 henkilöä, ja vuodesta 2022 vuoden 2025 puoliväliin yhteensä 267 henkilöä. Vankeusrangaistukseen liittyvien tuomioiden osuus ei kuitenkaan ole muuttunut merkittävästi. Vuodesta 2022 vuoden 2025 puoliväliin kaikista 282.4. §:n 1. momentin nojalla tuomituista 56 % tuomittiin vankeusrangaistukseen. Venäjän viranomaiset luokittelevat monia erilaisia tahoja, kuten oppositiojärjestöjä ja ihmisoikeusryhmiä, sekä kokonaisia kuvitteellisia liikkeitä, kuten ”kansainvälisen LGBT-liikkeen”[footnoteRef:47], ekstremistisiksi tai terroristisiksi. Ekstremistisiksi tai terroristisiksi luokittelemisen myötä viranomaiset voivat rangaista näiden tahojen symbolien käytöstä. Esimerkiksi nykyään viranomaiset pitävät Venäjän sodanvastaisen liikkeen symbolina toiminutta valko-sini-valkoista lippua terroristiseksi julistetun Vapaan Venäjän legioonan tunnuksena, mikä tekee sen esittämisestä rangaistavaa. Vuonna 2025 rikosasioita natsisymboliikan toistuvasta esittämisestä aloitettiin muun muassa sellaisten internetissä julkaistujen sisältöjen perusteella, joissa tehtiin vertailuja nykyisen Venäjän johdon ja natsi-Saksan toimien välillä tai esitettiin erilaisten ukrainalaisten aseellisten ryhmittymien symboleja tai Aleksei Navalnyin valokuvia. Lisäksi rikosasioita aloitettiin tatuoinneista, joissa käytettiin kiellettyjä symboleja.[footnoteRef:48] [47:  Seksuaali- ja sukupuolivähemmistöihin kuuluvien henkilöiden tilannetta Venäjällä on käsitelty viimeksi 19.2.2026 julkaistussa kyselyvastauksessa (Maahanmuuttovirasto / Maatietopalvelu 19.2.2026).]  [48:  Поддержка политзаключённых. Мемориал 7/2026, s. 33–35.] 

OVD-Infon mukaan vuonna 2025 Venäjän tuomioistuimet käsittelivät yli 5 500 syytettä kiellettyjen symbolien esittämisestä hallintolain 20.3. §:n nojalla. Määrä nousi hieman vuodesta 2024, jolloin se oli 5 329. Ukrainalaismielisistä ja sotaa vastustavista lausunnoista voidaan nostaa syyte tämän pykälän nojalla, sillä kiellettyihin symboleihin luetaan myös Venäjän sotilaiden vertaaminen natsi-Saksan armeijaan tai Vladimir Putinin vertaaminen Adolf Hitleriin. Tällaisia tuomioita on vaikea erottaa varsinaisen natsisymboliikan esittämistapauksista, sillä oikeuden päätösten tekstejä sensuroidaan. Ukrainalaisiin symboleihin, kuten Ukrainan kolmikärkeen, Azov-pataljoonan tunnukseen ja lauseeseen ”Kunnia Ukrainalle” liittyi vuonna 2025 yhteensä 205 tapausta. Joissakin tapauksissa syytteen perusteena on ollut Venäjällä kiellettyjen poliittisten järjestöjen, kuten FBK:n tai Vesnan, tunnusten käyttö. Lisäksi syytteitä on nostettu muun muassa ”kansainvälisen LGBT-liikkeen”, islamististen järjestöjen, Meta-yhtiön, AUE-rikollisalakulttuurin ja satanismin tunnuksista, ACAB- ja ”Minä/Me olemme Furgal” -iskulauseista, kelttiristeistä, Svarogin neliöistä sekä jalkapallofanien tunnuksista. Yhteensä 2 299 tapauksessa OVD-Infon oli mahdotonta määrittää, mikä tarkalleen ottaen aiheutti oikeusjutun, sillä päätösten tekstit on piilotettu tai ne puuttuvat kokonaan tuomioistuinten rekisteristä.[footnoteRef:49] [49:  ОВД-Инфо 30.1.2026.] 

Pyhiksi koettujen asioiden loukkaamista ja vandalismia koskevat syytteet
OVD-Info kuvailee, kuinka viime vuosina Venäjän viranomaiset ovat valvoneet tarkasti toimintaa ja lausuntoja, jotka poikkeavat maan johdon käsityksistä arvoista ja etiikasta. Valtio on pitkään taistellut kohdistetusti sellaista käytöstä ja puhetta vastaan, jota se pitää sopimattomana. Erityisesti tämä koskee pyhinä pidettyihin uskonnollisiin ja historiallisiin asioihin, pääasiassa toisen maailmansodan muistoon, kohdistuvaa kunnioituksen puutetta.[footnoteRef:50] Memorialin raportissa todetaan, että vuonna 2025 Venäjällä jatkui kymmenien sellaisten ihmisten syytteeseen asettaminen, joita syytetään pyhiksi koettujen asioiden loukkaamisesta rikoslain 148. §:n (uskonnollisten tunteiden loukkaaminen), 354.1. §:n (natsismin oikeuttaminen) tai 329. §:n (Venäjän valtion symbolien halventaminen) nojalla. Memorial laskee samaan kategoriaan myös rikoslain 214. §:n (vandalismi) mukaiset tapaukset, jotka on pantu vireille julkisissa tiloissa tehtyjen poliittisten kirjoitusten vuoksi. Näistä pykälistä eniten käytetty on jo vuosien ajan ollut natsismin oikeuttamista koskeva pykälä, jonka perusteella vuonna 2025 vähintään 90 ihmistä joutui poliittisista syistä syytteen kohteeksi. Uskonnollisten tunteiden loukkaamisesta puolestaan syytettiin ainakin 19 henkilöä, vandalismista 14 henkilöä ja Venäjän valtion symbolien halventamisesta 11 henkilöä. Natsismin oikeuttamiseen liittyvät syytteet ja tuomittujen määrät kasvavat Venäjällä vähitellen. Vuonna 2025 kyseisen pykälän nojalla annetuista tuomioista 50 % johti ehdottomaan vankeusrangaistukseen.[footnoteRef:51] [50:  ОВД-Инфо 30.1.2026.]  [51:  Поддержка политзаключённых. Мемориал 7/2026, s. 36.] 

Kokoontumisvapaus
OVD-Infon tietojen mukaan vuonna 2025 julkisissa tilaisuuksissa tehtiin yhteensä 362 pidätystä. Pidätysten määrä laski jyrkästi aiempiin vuosiin verrattuna, jolloin pidätyksiä oli vuonna 2024 yhteensä 1 244 ja vuonna 2023 yhteensä 953. Eniten joukkopidätyksiä tapahtui Aleksei Navalnyin kuoleman ensimmäisenä vuosipäivänä 16.2.2025, jolloin eri kaupungeissa järjestetyissä muistotilaisuuksissa pidätettiin yhteensä 39 henkilöä. Sodanvastaisiin mielenilmauksiin liittyen kirjattiin vuoden 2025 aikana 38 pidätystä. Sosiaalisia ja paikallisia kysymyksiä, kuten rakennushankkeita tai vesihuoltoa, koskevia kansankokouksia järjestettiin keskimäärin kaksi kertaa kuussa. Useimmat näistä tilaisuuksista sujuivat ilman viranomaisten painostusta joitakin poikkeuksia lukuun ottamatta.  Keskimäärin kerran kuussa viranomaiset kieltäytyivät myöntämästä lupaa erilaisille mielenosoituksille. OVD-Infon arvion mukaan viranomaiset antavat kansalaisten tietyin edellytyksin ”päästää höyryjä” arkisiin sosiaalisiin ongelmiin liittyen. Sen sijaan sotaa vastustavia ja Navalnyin muistoon liittyviä mielenosoituksia tukahdutetaan edelleen erittäin ankarasti.[footnoteRef:52] [52:  ОВД-Инфо 30.1.2026.] 

Terroristisia tekoja (205. §) ja sabotaasia (281. §) koskevat poliittiset syytteet 
Memorial kuvailee, kuinka vuodesta 2022 lähtien tuhopoltot ovat olleet yksi suosituimmista protestimuodoista, kun mahdollisuutta ilmaista mielipidettään laillisella tavalla ei ole ollut. Kohteina ovat usein olleet sotilaskomissariaatit ja harvemmin muihin viranomaisiin ja turvallisuusjoukkoihin liittyvät rakennukset. Sytyttäjät pyrkivät sekä käytännön tavoitteisiin, esimerkiksi vaikeuttamaan värväystä Venäjän armeijaan tuhoamalla rekisteritietoja, että ilmaisemaan symbolista vastustusta sotaa vastaan. Toinen tyypillinen tapa vastustaa sotaa on ollut rautatieinfrastruktuurin vahingoittaminen armeijan huollon hidastamiseksi. Myöhemmin hyökkäyksiä on tehty muun muassa matkapuhelinmastoihin ja erilaisiin kuljetusvälineisiin. Jo vuonna 2022 tällaisia tuhopolttoja ja muita omaisuuden tuhoamisia alettiin luokitella terroristisiksi teoiksi (rikoslain 205. §). Memorialin mukaan useimmissa tapauksissa tämä vaikuttaa perusteettomalta, sillä tutkinnan ja oikeudenkäynnin aikana ei säännönmukaisesti kyetä osoittamaan, että syytettyjen tarkoituksena olisi ollut väestön pelottelu, viranomaisten toiminnan horjuttaminen tai niiden päätöksentekoon vaikuttaminen. Venäjän viranomaiset käyttävätkin terrorismia koskevia rikossyytteitä poliittisen sorron ja yhteiskunnan pelottelun välineenä. Vuoden 2022 lopusta lähtien Venäjän viranomaiset ovat myös alkaneet aktiivisesti laajentaa sabotaasia koskevaa lainsäädäntöä. Sabotaasista (rikoslain 281. §) tuomittujen määrä täysimittaisen sodan vuosina on kuitenkin kolme kertaa pienempi kuin terroristisista teoista tuomittujen määrä. Vaikka molemmista rikosnimikkeistä voidaan määrätä suunnilleen yhtä ankaria rangaistuksia, tutkintaviranomaiset luokittelevat mieluummin terroristisiksi teoiksi jopa sellaisia iskuja, jotka täyttävät kaikki sabotaasin tunnusmerkit. Terrorismisyyte näyttää leimaavan hyökkäyksen tehneitä ihmisiä voimakkaammin, minkä lisäksi se mahdollistaa myös sellaisten henkilöiden saattamiseen rikosoikeudelliseen vastuuseen, jotka ilmaisevat julkisesti tukensa näille teoille.[footnoteRef:53] [53:  Поддержка политзаключённых. Мемориал 7/2026, s. 51–52.] 

Vuoden 2023 alusta lähtien sodanvastaisista ja/tai poliittisista syistä tehdyt hyökkäykset ovat käyneet harvinaisiksi, kun taas huomattavasti yleisemmiksi ovat tulleet palkkiota vastaan tai huijareiden vaikutuksesta tehdyt tuhopoltot. Monissa tapauksissa teon motiivit jäävät kuitenkin tuntemattomaksi. Toisinaan tuomioistuin ilmoittaa tuomitun olleen eri mieltä ”Venäjän federaation poliittisen suunnan ja Venäjän asevoimien suorittaman sotilaallisen erikoisoperaation kanssa” sekä tehneen tekonsa ”rahallista korvausta vastaan”. Joka tapauksessa edelleen vuonna 2025 tuomittiin ihmisiä, jotka olivat suunnitelleet ja toteuttaneet tuhopolttoja selvästi sodanvastaisista syistä. Melko usein syytteisiin tuhopoltoista ja räjähdyksistä yhdistetään syyte osallistumisesta Vapaan Venäjän legioonan, Venäjän vapaaehtoisjoukkojen tai muiden Ukrainan armeijaan kuuluvien yksiköiden toimintaan.[footnoteRef:54] Kaikkia terroristisiin tekoihin ja sabotaasiin liittyviä rikosasioita ei voida pitää lähtökohtaisesti poliittisiin syihin perustuvina.[footnoteRef:55] [54:  Поддержка политзаключённых. Мемориал 7/2026, s. 52, 57.]  [55:  ОВД-Инфо 30.1.2026.] 

Memorialin tietojen mukaan vuonna 2025 vähintään 318 henkilöä vastaan aloitettiin poliittisiin syihin perustuvia rikosasioita rikoslain 205. §:n nojalla terroristisista teoista. Vuonna 2024 vastaava luku oli 531. Memorialin arvion mukaan vuoden 2025 luku tulee todennäköisesti kasvamaan vielä merkittävästi, kun uusista tapauksista saadaan tietoa. Vuonna 2025 yhteensä 36 % uusista rikosasioista koski keskeneräisiä rikoksia eli joko terroriteon valmistelua tai sen yritystä. Yhteensä 74 henkilöä vastaan nostettiin syyte Kurskin alueella, mikä selittyy vangiksi otettujen ukrainalaisten sotilaiden rikossyytteillä. Venäjä luokittelee heidän toimensa sodan aikana terrorismiksi. Ukrainan miehitetyillä alueilla rikosasioita aloitettiin vähintään 26 henkilöä vastaan. Sellaisten rikosasioiden määrä, jossa henkilöä syytetään samanaikaisesti sekä terroristisesta teosta että maanpetoksesta (275. §), on kasvanut.[footnoteRef:56] [56:  Поддержка политзаключённых. Мемориал 7/2026, s. 49–50.] 

Terroristisista teoista tuomittujen määrä kasvoi jyrkästi vuonna 2025. Venäjän virallisten oikeustilastojen mukaan pelkästään vuoden 2025 ensimmäisellä puoliskolla tuomittiin 247 henkilöä, kun taas koko vuonna 2024 tuomittuja oli 132, vuonna 2023 yhteensä 73 ja vuonna 2022 yhteensä 45. Tilastosta ei käy ilmi, kuinka monet tuomituista Memorial on luokitellut poliittisiksi vangeiksi.[footnoteRef:57]  [57:  Поддержка политзаключённых. Мемориал 7/2026, s. 49.] 

Sabotaasista (281. §) aloitettiin Memorialin tietojen mukaan vuonna 2025 poliittisiin syihin perustuvia rikosasioita vähintään 111 henkilöä vastaan. Vuonna 2024 tällaisia juttuja aloitettiin 126 henkilöä vastaan. Koska tiedot syytteistä tulevat julki viiveellä, on syytä olettaa, että sabotaasipykälän nojalla syytettyjen määrä vuonna 2025 pysyy vähintään edellisen vuoden tasolla tai mahdollisesti kasvaa. Rikosasioista 59 % koski keskeneräisiä rikoksia. Memorialin alustavien tietojen mukaa vuonna 2025 tuomittiin 80 henkilöä, kun vuonna 2024 tuomioita annettiin 86 henkilölle ja vuonna 2023 19 henkilölle. Venäjän oikeustilastojen mukaan vuoden 2025 ensimmäisen puoliskon aikana 281. §:n nojalla tuomittiin 59 henkilöä, kun taas vuonna 2024 yhteensä 72 henkilöä ja vuonna 2023 vain 12 henkilöä. Tilastosta ei käy ilmi, kuinka monet tuomituista Memorial on luokitellut poliittisiksi vangeiksi.[footnoteRef:58] [58:  Поддержка политзаключённых. Мемориал 7/2026, s. 50.] 

Maanpetosta (275. §) ja luottamuksellista yhteistyöstä ulkovallan tai ulkomaisen organisaation kanssa (275.1. §) koskevat poliittiset syytteet
Venäjän rikoslain 275. §:n nojalla rangaistaan maanpetoksesta, 275.1. §:n nojalla luottamuksellisesta yhteistyöstä ulkovallan tai ulkomaisen organisaation kanssa ja 276. §:n nojalla vakoilusta. Maanpetoksesta voidaan tuomita vain Venäjän kansalaisia, vakoilusta ulkomaan kansalaisia ja kansalaisuudettomia henkilöitä. Luottamuksellista yhteistyötä ulkovallan tai ulkomaisen organisaation kanssa kutsutaan ihmisoikeusyhteisössä usein ”kevyeksi maanpetokseksi”, ja sen perusteella voidaan tuomita sekä Venäjän kansalaisia että ulkomaan kansalaisia ja kansalaisuudettomia henkilöitä.[footnoteRef:59] Kyseisten rikoslain pykälien muotoilut ovat laajoja ja epämääräisiä, mikä antaa turvallisuusviranomaisille mahdollisuuden luokitella samankaltaiset teot joko toteutuneeksi maanpetokseksi, sen yritykseksi tai valmistautumiseksi siihen tai suhteellisesti lievemmäksi teoksi eli luottamukselliseksi yhteistyöksi ulkovallan tai ulkomaisen organisaation kanssa.[footnoteRef:60] [59:  Поддержка политзаключённых. Мемориал 7/2026, s. 79; Вёрстка 28.7.2026; Российская Федерация 13.6.1996.]  [60:  Поддержка политзаключённых. Мемориал 7/2026, s. 79.] 

Pervyi otdel -järjestön lakimies Jevgeni Smirnov toteaa OVD-Infon tammikuussa 2026 julkaistussa katsauksessa, että kaikki nykyiset maanpetos- ja vakoilurikosasiat tulisi lähtökohtaisesti katsoa poliittisiin syihin perustuviksi. Ihmisiä tuomitaan maanpetoksesta ei ainoastaan sen perinteisen määritelmän perusteella, eli valtion salaisuuksien levittämisestä, niiden hankkimisyrityksestä tai siirtymisestä vihollisen puolelle, vaan myös niin sanotuista ”muista toimista”, jotka kohdistuvat maan turvallisuutta vastaan. FSB:n työntekijöillä on harkintavalta määrittää, mitä toimia voidaan pitää maanpetoksena. Samankaltainen muotoilu esiintyy myös vakoilua koskevassa rikoslain pykälässä. Tällaisia muotoiluja esiintyi rikosasioissa käytännössä hyvin harvoin aina vuoteen 2023 asti. ”Muihin toimiin” liittyvien tapausten jyrkkä kasvu liittyy siihen, että käytännössä mikä tahansa Ukrainan tukeminen on alettu rinnastaa maanpetokseen, ja rikoslain 275. § on alettu liittää sellaisiin rikosasioihin, jotka on tulkittu sabotaasiksi tai terroristiseksi teoksi.[footnoteRef:61] Pervyi otdelin mukaan maanpetoksesta ja vakoilusta johtuvat syytteet ovat Venäjän viranomaisten yksi aktiivisimmin käyttämä sortotoimien väline.[footnoteRef:62] [61:  ОВД-Инфо 30.1.2026.]  [62:  Первый отдел 25.6.2026.] 

Pervyi otdel -järjestön mukaan monet tällaiset rikokset ovat Venäjän turvallisuuspalveluiden yllyttämiä. Yllytetyillä maanpetosrikoksilla turvallisuusviranomaiset saavat mainetta esimerkiksi drooni-iskujen estämisestä sekä mahdollisuuden edetä uralla. Samoja tekoja voidaan luokitella myös terrorismirikoksiksi, jos henkilön rikokseen yllyttänyt viranomainen on esiintynyt esimerkiksi Vapaan Venäjän legioonan jäsenenä. Yleisiä ovat myös rikosasiat miehitetyillä alueilla asuvia henkilöitä vastaan heidän todellisista tai väitetyistä yhteyksistään ukrainalaisiin sotilaisiin. Tällaisissa tapauksissa se, syytetäänkö miehitetyn alueen asukasta maanpetoksesta vai vakoilusta, määräytyy sen mukaan, onko hän ehtinyt saada Venäjän kansalaisuuden.[footnoteRef:63]  [63:  ОВД-Инфо 30.1.2026.] 

Memorialin alustavien tietojen mukaan vuonna 2025 aloitettiin yhteensä 327 rikosasiaa maanpetoksesta (275. §), luottamuksellisesta yhteistyöstä ulkovallan tai ulkomaisen organisaation kanssa (275.1. §) ja vakoilusta (276. §). Pervyi otdel -järjestön laskelmien mukaan vuonna 2025 käynnistettiin yli 600 rikosasiaa, jotka koskivat maanpetosta ja vakoilua. [footnoteRef:64] [64:  Поддержка политзаключённых. Мемориал 7/2026, s. 74.] 

Memorialin heinäkuussa 2026 julkaistussa raportissa kuvaillaan, kuinka vuosi 2025 oli ennätyksellinen maanpetoksesta, luottamuksellinen yhteistyöstä ulkovallan tai ulkomaisen organisaation kanssa ja vakoilusta tuomittujen määrässä. Memorialin tietojen mukaan näiden kolmen pykälän nojalla annettiin vuonna 2025 Venäjällä ja miehitetyillä alueilla tuomioita yhteensä 280 henkilölle. Tuomioista 227 koski maanpetosta. Luvut tulevat vielä todennäköisesti nousemaan päivitettyjen tietojen myötä. Memorialin tietojen mukaan neljännes maanpetosrikosasioista vuonna 2025 aloitettiin Ukrainan miehitetyillä alueilla. Memorialin tilastoimissa vuoden 2025 tapauksissa, joissa henkilöä syytettiin vain maanpetoksesta, määrätiin 6–20 vuoden vankeusrangaistuksia, ja keskimääräinen tuomio oli 13 vuotta ja 2 kuukautta.[footnoteRef:65]  [65:  Поддержка политзаключённых. Мемориал 7/2026, s. 72, 75.] 

Pervyi otdel –ihmisoikeusjärjestön tutkimustulokset osoittavat vielä suurempia lukuja. Järjestön mukaan vuonna 2025 tuomioistuimet antoivat vähintään 458 tuomiota maanpetosta ja vakoilua koskevissa asioissa, ja tuomittujen määrä oli vähintään 478 henkilöä. Vertailun vuoksi vuonna 2024 näissä rikosnimikkeissä tuomittuja henkilöitä oli vähintään 385. Annettujen tuomioiden määrä kasvoi tasaisesti vuoden 2025 aikana. Oikeuskäytäntö osoittaa, että turvallisuusviranomaiset ovat alkaneet pitää 275.1. §:ää liian lievänä. Sen perusteella nostettuja syytteitä on säännönmukaisesti muutettu täysimittaisiksi maanpetossyytteiksi. Järjestö on pannut merkille tuomioiden ankaruuden kiristymisen. Rikoslain 275. §:stä annettujen tuomioiden mediaanipituus oli 15 vuoden vankeusrangaistus, 276. §:n nojalla 14 vuoden vankeusrangaistus ja 275.1. §:n nojalla viiden vuoden vankeusrangaistus.[footnoteRef:66] Pervyi otdel totesi vuoden 2026 ensimmäisen kvartaalin tuomioiden perusteella, että valtion turvallisuuteen liittyvien rikossyytteiden kasvu jatkuu.[footnoteRef:67]  [66:  Первый отдел 8.6.2026.]  [67:  Первый отдел 25.6.2026.] 

Pervyi otdelin mukaan maanpetosta ja vakoilua koskevat tapaukset on alettu yhdistää laajasti terrorismirikoksiin liittyviin asioihin.[footnoteRef:68] Sellaisten ihmisten syyttäminen jatkuu, joilla ei ole koskaan ollut pääsyä valtionsalaisuuksiin ja jotka eivät ole kytkeytyneet mihinkään poliittiseen toimintaan.[footnoteRef:69] Pervyi otdelin mukaan maanpetokseen, vakoiluun ja luottamukselliseen yhteistyöhön liittyvät syytteet jakautuvat yleisyyden mukaan siten, että suurin osa eli noin 35 % kaikista syytteistä koskee tietojen siirtoa tai oletettua tiedustelutoimintaa. Lähes yhtä suuri osuus, noin 30 %, on yhdistetty terrorismiin tai sabotaasiin tai niiden valmisteluun. Yritykset liittyä Ukrainan asevoimiin kattavat noin 15 % tapauksia, minkä lisäksi Ukrainan tukemiseen tehdyt lahjoitukset sekä kirjeenvaihto ja oletetut yhteydet Ukrainan erikoispalvelujen kanssa muodostavat kumpikin noin 10 % tapauksista.[footnoteRef:70] Memorialin mukaan maanpetossyytteiden perusteina ovat kyseenalaiset ja heikosti todistetut väitteet yhteistyöstä Ukrainan tiedustelupalvelun kanssa, avoimeen lähdeaineistoon perustuvan tiedon välittäminen, todellinen tai oletettu aikomus liittyä taistelemaan Ukrainan joukkoihin sekä käytännössä mikä tahansa rahansiirto Ukrainaan.[footnoteRef:71] On myös joitakin poikkeuksia, joissa maanpetossyyte ei liity Ukrainan sotaan.[footnoteRef:72] Ukrainaan tehtyjä rahasiirtoja käsitellään kysymyksessä 4. [68:  Первый отдел 8.6.2026.]  [69:  Поддержка политзаключённых. Мемориал 7/2026, s. 75.]  [70:  Поддержка политзаключённых. Мемориал 7/2026, s. 74.]  [71:  Поддержка политзаключённых. Мемориал 29.12.2025.]  [72:  Поддержка политзаключённых. Мемориал 7/2026, s. 78.] 

Memorialin ja Pervyi otdel -järjestön tietojen mukaan vuonna 2025 rikoslain 275.1. §:n nojalla avattujen uusien rikosasioiden ja pykälän nojalla annettujen tuomioiden määrä väheni. Kuten maanpetospykälän mukaisissa jutuissa, 275.1. §:n mukaisissa tapauksissa henkilöä syytetään lähes aina yhteydenpidosta Ukrainan edustajiin. Memorialin tietojen mukaan vuonna 2025 tapauksissa, jossa henkilöä syytettiin vain 275.1. §:n nojalla, määrätyt vankeusrangaistukset olivat pituudeltaan 2,5–7 vuotta, keskimäärin 4 vuotta ja 10 kuukautta. Joissakin tapauksissa 275.1. §:n mukaisissa jutuissa henkilöitä syytettiin yhteydenpidosta muihin maihin, mutta Venäjän ja Ukrainan välisen sodan kontekstissa. On myös 275.1. §:n mukaisia tapauksia, jotka eivät suoraan liity Ukrainan sotaan.[footnoteRef:73]  [73:  Поддержка политзаключённых. Мемориал 7/2026, s. 79–80.] 

Täysimittaisen sodan alkamisen jälkeen useammissa vakoilua koskevissa rikoslain 276. §:n mukaisissa tapauksissa syytetyiksi ovat joutuneet Ukrainan kansalaiset. Yleensä he ovat miehitettyjen alueiden asukkaita, jotka ovat säilyttäneet Ukrainan kansalaisuuden. Vakoilusta syytettyjä ukrainalaisia syytetään yleensä tietojen luovuttamisesta Ukrainan tiedustelulle sotilaskohteiden sijainnista ja Venäjän sotilaista. Niissä tapauksissa, joissa syytetyillä on sekä Venäjän että Ukrainan passi, heitä syytetään toisinaan samanaikaisesti vakoilusta ja maanpetoksesta.[footnoteRef:74] [74:  Поддержка политзаключённых. Мемориал 7/2026, s. 81.] 

Kielletyt järjestöt ja ulkomaiset agentit
Ei-toivotut järjestöt
Memorialin mukaan Venäjän oikeusministeriön ylläpitämälle ei-toivottujen järjestöjen listalle lisättiin vuonna 2025 ennätyksellisesti yhteensä 101 järjestöä, mikä on yli kolmasosa listalla olevien järjestöjen kokonaismäärästä. Vuonna 2025 "ei-toivottujen" listalle sisällytetyistä järjestöistä suurin osa oli ihmisoikeusjärjestöjä, ja toisiksi eniten sinne lisättiin toimittajajärjestöjä. Listalle lisättiin myös muun muassa kansalaisyhteiskuntaa ja yhteiskunnallisia aloitteita tukevia järjestöjä, tutkimuslaitoksia, diasporajärjestöjä, Ukraina-avustushankkeita, päihde- ja HIV-potilaiden avustusprojekteja, alkuperäiskansojen oikeuksia ajavia ryhmiä, koulutushankkeita ja kaupallisia tahoja.[footnoteRef:75]  [75:  Поддержка политзаключённых. Мемориал 7/2026, s. 84–85.] 

OVD-Infon tammikuussa 2026 julkaiseman artikkelin mukaan vuonna 2025 Venäjällä käsiteltiin 227 tapausta koskien hallinnollista rikkomusta osallistumisesta ei-toivotun järjestön toimintaan hallintolain 20.33. §:n nojalla. Vuonna 2024 tapauksia oli ollut 251. Yhteensä 141 tapauksen yksityiskohdat eivät ole tiedossa. Tiedossa olevat tapaukset liittyivät suurimmaksi osaksi Ukrainassa perustettuun uskonnolliseen AllatRa-liikkeeseen.[footnoteRef:76]  [76:  ОВД-Инфо 30.1.2026.] 

Rikosasioita ei-toivottuun järjestöön osallistumisesta rikoslain 284.1. §:n nojalla aloitettiin vuonna 2025 vähintään 32. OVD-Info toteaa, ettei monista tapauksista tiedetä lähes mitään, ja todellinen uusien tapausten määrä on todennäköisesti huomattavasti korkeampi.[footnoteRef:77] Memorialin mukaan rikosasioita aloitettiin yhteensä 42.[footnoteRef:78] OVD-Infon mukaan vuonna 2025 annettiin vähintään 56 tuomiota tapauksissa, jotka koskivat osallistumista ei-toivottuihin järjestöihin. Kymmenelle henkilölle langetettiin ehdolliset vankeusrangaistukset, 16:lle yhdyskuntapalvelua ja neljälle pakkotyötä ja kolmelle ehdoton vankeusrangaistus. Yksi henkilö määrättiin pakkohoitoon. 16 tuomion sisältöä ei tiedetä.[footnoteRef:79]  [77:  ОВД-Инфо 30.1.2026.]  [78:  Поддержка политзаключённых. Мемориал 7/2026, s. 85.]  [79:  ОВД-Инфо 30.1.2026.] 

Ekstremistiset yhteisöt ja järjestöt
Vuonna 2025 ekstremististen järjestöjen luetteloon lisättiin 12 järjestöä.  Vuonna 2025 jatkui suuntaus, jossa ekstremistiseksi järjestöiksi tunnustettiin useista yksityishenkilöistä koostuvia ”yhdistyksiä”, jotka harjoittavat yhteistä liiketoimintaa tai taloudenpitoa, ja toisinaan myös kaupallisia yrityksiä. Uusista ekstremistisistä järjestöistä vuonna 2025 yhteensä 75 % oli juuri tällaisia tapauksia. Kaupallisten ”yhdistysten” lisäksi ekstremistiseksi luokiteltiin vuonna 2025 nationalistinen nuorisojärjestö Omskin slaavilainen yhdistys, jalkapallofaniyhdistys Kiborgit, ”Kansainvälinen satanismiliike”, uskonnollinen liike AllatRa, joka oli jo aiemmin vuonna 2023 julistettu ei-toivotuksi järjestöksi, ja Pussy Riot -taideryhmä.[footnoteRef:80] Vuoden 2026 aikana useita tahoja on julistettu ekstremistisiksi järjestöiksi Venäjällä, muun muassa OVD-Info ja ”kansainvälinen julkinen liike Memorial”.[footnoteRef:81] [80:  Поддержка политзаключённых. Мемориал 7/2026, s. 87–89.]  [81:  ОВД-Инфо 22.7.2026; Медуза 11.4.2026.] 

Memorialin alustavien tietojen mukaan vuoden 2025 aikana avattiin 76 poliittisiin syihin perustuvaa rikosasiaa rikoslain 282.2. §:n perusteella ekstremistisen järjestön toiminnan järjestämisestä tai siihen osallistumisesta. Vuonna 2024 tällaisia juttuja avattiin 98 ja vuonna 2023 yhteensä 148. Vuonna 2025 aloitettujen juttujen määrä saattaa kasvaa huomattavasti päivittyvien tietojen myötä. Venäjän virallisten tuomioistuintietojen mukaan vuoden 2025 ensimmäisellä puoliskolla tuomittiin yhteensä 233 henkilöä rikoslain 282.2. §:n perusteella, kun heitä tuomittiin koko vuonna 2024 yhteensä 317. Memorialin huomioimissa, poliittisiin syihin perustuvissa rikosasioissa syytettynä olivat vuonna 2025 useimmiten Jehovan todistajat (50 henkilöä), ”kansainvälisen LGBT-liikkeen jäsenet” (9 henkilöä) ja ”Neuvostoliiton kansalaiset -liikkeen” jäsenet (5 henkilöä). Poliittisiin syihin perustuvissa tapauksissa keskimääräinen määrätty vankeusrangaistus oli 4 vuotta ja 6 kuukautta.[footnoteRef:82] [82:  Поддержка политзаключённых. Мемориал 7/2026, s. 90.] 

Memorialin mukaan vuonna 2026 viranomaiset ovat jatkaneet toimia Jehovan todistajia ja Aleksei Navalnyin FBK:lle rahaa lahjottaneita vastaan. Jehovan todistajia syytetään rikoslain 282.2. §:n nojalla ja FBK:lle rahaa lahjottaneita rikoslain 282.3. §:n nojalla. Erityisesti Jehovan todistajiin kohdistuvien sortotoimien kerrotaan merkittävästi kiihtyneen vuoden 2026 aikana, jolloin Memorial kirjasi 64 henkilöön kohdistuneita rikosasioita. Tyypillistä on, että syytettyinä on useita toisiinsa liittyviä henkilöitä, usein perheenjäseniä. Yli 60 % vuonna 2026 kirjatuista, Jehovan todistajiin liittyvistä tapauksista kirjattiin Siperian ja Kaukoidän alueilla.[footnoteRef:83] [83:  Поддержка политзаключённых. Мемориал 7.7.2026; Поддержка политзаключённых. Мемориал 20.4.2026.] 

Memorialin mukaan vuonna 2025 ekstremistisen yhteisön perustamisesta tai siihen osallistumisesta (rikoslain 282.1. §) aloitettiin rikosasia kahta henkilöä vastaan, mikä on huomattavasti vähemmän kuin vuosina 2024 (21 tapausta) ja 2023 (36 tapausta). Vuonna 2025 kyseisen rikoslain pykälän nojalla tuomittiin poliittisiin syihin perustuen 16 henkilöä, ja annettujen tuomioiden keskimääräinen vankeusaika oli 4 vuotta ja 5 kuukautta.[footnoteRef:84] [84:  Поддержка политзаключённых. Мемориал 7/2026, s. 89–90.] 

Terroristiset yhteisöt ja järjestöt
Vuoden 2025 aikana FSB:n ylläpitämälle terroristijärjestöjen listalle lisättiin useita kohteita, muun muassa oppositiokonferenssi Vapaan Venäjän Foorumi, kansallinen kommunistinen liike, anarkistijärjestö Antisocial Distancing, Venäjältä paenneista ja sotaa vastustaneista poliitikoista koostuva Kansanedustajien edustajakokous, yhdysvaltalainen FBK:n oikeushenkilö Anti-Corruption Foundation International, Inc. eli ACF sekä ukrainalaisia sotilaallisia muodostelmia.[footnoteRef:85] [85:  ОВД-Инфо 30.1.2026; Поддержка политзаключённых. Мемориал 7/2026, s. 92–93.] 

[bookmark: _Hlk237519902]Memorialin tietojen mukaan vuonna 2025 terroristiyhteisön toiminnan järjestämisestä ja siihen osallistumisesta (rikoslain 205.4. §) aloitettiin 56 rikosasiaa. Tapausten määrän uskotaan kasvavan. Yli puolet näistä rikosprosesseista aloitettiin Ukrainan miehitetyillä alueilla, pois lukien Krimillä. Vuonna 2025 tuomittiin yhteensä 116 henkilöä 205.4. §:n nojalla, kun vuonna 2024 tuomittuja oli yhteensä 85 ja vuonna 2023 yhteensä 29. Vuonna 2025 keskimääräinen vankeusrangaistus oli 9 vuotta ja 3 kuukautta.[footnoteRef:86] [86:  Поддержка политзаключённых. Мемориал 7/2026, s. 94.] 

Terroristijärjestön toiminnan järjestämisestä ja siihen osallistumisesta (rikoslain 205.5. §) puolestaan aloitettiin Memorialin tietojen mukaan vuonna 2025 rikosasia vähintään 110 henkilöä vastaan. Tämäkin luku voi kasvaa myöhemmin huomattavasti. Kyseisen pykälän nojalla tuomittiin 153 henkilöä, mikä oli yli kaksi kertaa enemmän kuin vuonna 2024. Syytteet liittyivät useimmiten seuraaviin ryhmiin: Vapaan Venäjän legioona (21 tapausta), Venäjän vapaaehtoisjoukot (16 tapausta), Hizb ut-Tahrir (12 tapausta) ja Azov-pataljoona (5 tapausta). Keskimääräinen vankeusrangaistus vuonna 2025 annetuissa tuomioissa oli 11 vuotta ja 7 kuukautta.[footnoteRef:87] [87:  Поддержка политзаключённых. Мемориал 7/2026, s. 95.] 

Syytteet osallistumisesta ukrainalaisiin aseellisiin muodostelmiin muodostavat merkittävän osan terroristiyhteisöjä ja -organisaatioita koskevista syytteistä. Vapaan Venäjän legioonan, Venäjän vapaaehtoisjoukkojen ja Azov-pataljoonan julistaminen terroristisiksi avasi turvallisuusviranomaisille mahdollisuuden syyttää henkilöitä systemaattisesti näihin ryhmiin kuulumisesta. Syytteitä nostetaan usein pelkkien yritysten tai valmistelujen perusteella, jos henkilö on yrittänyt liittyä kyseisiin joukkoihin. Esimerkiksi joulukuussa 2025 tuomittiin 17-vuotias poika seitsemäksi vuodeksi alaikäisille suunnattuun rangaistussiirtolaan pelkän Venäjän vapaaehtoisjoukkojen edustajan kanssa käydyn viestittelyn vuoksi, vaikka viestittelyn aikana hänelle kerrottiin, että joukkoihin voisi liittyä vasta täysi-ikäisenä. Jos henkilö tekee jotain näiden ryhmien "käskystä" Venäjän sisällä, hänelle saatetaan lukea syytteeksi terrorismirikoksen lisäksi maanpetosrikos, mikä johtaa ankaramman rangaistuksen määräämiseen. Jos henkilön katsotaan toteuttaneen näiden järjestöjen ”tehtävänä” esimerkiksi tuhopolttoja tai räjähdyksiä, syytteisiin lisätään vielä erikseen sabotaasia (281. §) tai terrorismia (205. §) koskevat rikosnimikkeet maanpetoksen ja terrorismijärjestöön kuulumisen lisäksi. Pelkkä rahan lahjoittaminen esimerkiksi Venäjän vapaaehtoisjoukoille tai Vapaan Venäjän legioonalle tulkitaan terroristisen toiminnan rahoittamiseksi (205.5. §:n 1.1. momentti).[footnoteRef:88] [88:  Поддержка политзаключённых. Мемориал 7/2026, s. 96–97.] 

Vakavia rikossyytteitä voidaan nostaa hyvinkin pienistä teoista, jos viranomaiset katsovat niiden tapahtuneen ukrainalaisten ryhmien tai niiden edustajien toimeksiannosta. Pelkkä graffitien tai tekstien maalaaminen tai lentolehtisten jakaminen saattaa johtaa terrorismisyytteisiin. Esimerkiksi toukokuussa 2025 Elektrostalissa asuva mies tuomittiin 13 vuoden vankeusrangaistukseen hänen kirjoitettuaan bussipysäkille ”Venäjän armeijan tappiot noin 500 000”. Pelkän tussikirjoituksen perusteella häntä syytettiin terroristijärjestön toimintaan osallistumisesta, koska hän oli väitetysti kirjoittanut tekstin Vapaan Venäjän legioonan edustajan ohjeiden mukaisesti. Sama kirjoitus toimi perusteena syytteelle Venäjän armeijaa koskevan valheellisen tiedon levittämisestä poliittisen vihan perusteella (207.3. §:n 2. momentin d-alakohta) sekä poliittisen vihan perusteella tehdystä vandalismista (214. §:n 2. momentti). Azoviin liittyviä terrorismisyytteitä nostetaan poikkeuksellisen paljon ukrainalaisia sotavankeja vastaan, mutta toisinaan vastaavia syytteitä kohdistetaan myös Venäjän omiin kansalaisiin.[footnoteRef:89] [89:  Поддержка политзаключённых. Мемориал 7/2026, s. 98–99.] 

Usein rikosasioissa, jotka koskevat yhteistyötä ukrainalaisten sotilaallisten ryhmien kanssa, on merkkejä operatiivisesta provokaatiosta ja todisteiden väärentämisestä. Melkein kaikissa tapauksissa rikoksen pääasiallisena todisteena on syytettyjen matkapuhelimista tai tietokoneilta löydetty kirjeenvaihto Vapaan Venäjän legioonan tai Venäjän vapaaehtoisjoukkojen ”edustajien” kanssa.[footnoteRef:90] [90:  Поддержка политзаключённых. Мемориал 7/2026, s. 100.] 

Myös alkuperäiskansojen oikeuksia puolustavia aktivisteja on syytetty terrorismilainsäädännön nojalla. Venäjän jälkeisten vapaiden valtioiden foorumin (ven. Форум свободных государств постРоссии; transl. Forum svobodnyh gosudarstv postRossii) ja sen 172 ”rakenteellisen osaston” luokitteleminen terroristisiksi järjestöiksi vuonna 2024 on antanut viranomaisille mahdollisuuden laajamittaisiin rikossyytteisiin terroristijärjestön toimintaan osallistumisesta. Esimerkiksi toukokuussa 2025 vangittiin Vapaa Lappi -liikkeen Telegram-kanavaa ylläpitänyt murmanskilainen opiskelija. Joulukuussa 2025 kalmykialainen yrittäjä pidätettiin osallistumisesta ”Oirat-kalmykkien kansankongressiin”. Joulukuussa 2025 vähintään kahdeksalla Venäjän alueella tehtiin laajoja kotietsintöjä ja pidätyksiä, joiden kohteena oli Venäjän alkuperäiskansojen oikeuksien puolustajia. Kansallisiin aktivisteihin on kohdistettu viranomaistoimia myös ekstremismilainsäädännön perusteella. Esimerkiksi huhtikuussa 2025 Mordvan tasavallassa tuomittiin kaksi ersäläiseen kansallisliikkeeseen kuuluvaa veteraania kahden vuoden ehdollisiin rangaistuksiin ekstremistiseen yhteisöön osallistumisesta 282.1. §:n nojalla. Tutkinnan mukaan miehet ”tuomitsivat Venäjän kansallispolitiikan ja pyrkivät luomaan itsenäisen valtion”.[footnoteRef:91] [91:  Поддержка политзаключённых. Мемориал 7/2026, s. 116.] 

Vuonna 2025 jatkettiin myös rikosasioiden vireillepanoa ja tuomioiden langettamista tapauksista, jotka liittyivät sekä ekstremistiseksi että terroristiseksi julistetun Artpodgotovka-liikkeen toimintaan osallistumiseen. Artpodgotovkaan liittyvät tuomiot olivat vuonna 2025 pitkiä, usein yli 10 vuotta vankeutta. Syytteeksi luettiin yleensä useita pykäliä samanaikaisesti.[footnoteRef:92] Memorialin mukaan viranomaistoimet Artpodgotovka-liikkeen kannattajia vastaan ovat laajentuneet. Vuonna 2025 kirjattiin yhteensä 24 tapausta ja vuoden 2026 ensimmäisellä puoliskolla 23.[footnoteRef:93] [92:  Поддержка политзаключённых. Мемориал 7/2026, s. 117.]  [93:  Поддержка политзаключённых. Мемориал 7.7.2026.] 

Agenttilainsäädäntö
Täysimittaisen Ukrainan sodan alkamisen jälkeen ulkomaisia agentteja koskevan lainsäädännön pääkohteiksi ovat joutuneet maasta poistuneet venäläiset, jotka ilmaisevat julkisesti eriävän mielipiteensä Venäjän johdon politiikasta. Memorialin mukaan tällä hetkellä agenttilainsäädännön tärkeimpänä tehtävänä on venäläisten poliittisten emigranttien julkisen toiminnan rajoittaminen. Ulkomaisten agenttien rekisteriin lisättiin vuonna 2025 yhteensä 219 uutta agenttia.[footnoteRef:94] Vuonna 2025 tunnettujen venäläisten rikossyytteet ulkomaisia agentteja koskevan rikoslain 330.1. §:n nojalla jatkuivat, ja sen perusteella tuomittiin poissaolevina useita henkilöitä. Memorialin arvion mukaan 330.1 §:n mukaiset syytteet ovat suurelta osin suunnattu maasta muuttaneita julkisuuden henkilöitä vastaan. Venäjällä oleskelevia henkilöitä vastaan on nostettu syytteitä kyseisen pykälän nojalla vain vähän.[footnoteRef:95] [94:  Поддержка политзаключённых. Мемориал 7/2026, s. 149.]  [95:  Поддержка политзаключённых. Мемориал 7/2026, s. 151.] 

Muut sortotoimien kohteet
[bookmark: _Hlk237381341]OVD-Infon mukaan vuonna 2025, kuten vuonna 2024, poliittisten rikosasioiden kohteina olivat erityisesti riippumattomat toimittajat, jotka raportoivat sodasta, sortotoimista ja korruptiosta. OVD-Info kirjasi tällaisia tapauksia yhteensä 39. Toisiksi eniten syytteitä kohdistui yrittäjiin (24 tapausta). Lisäksi poliittisissa rikosasioissa syytettyinä on ollut poliitikkoja, tutkijoita, bloggaajia, taitelijoita, opiskelijoita ja lakimiehiä. Kansalaisten oikeuksia puolustavat lakimiehet ovat edelleen selvästi riskiryhmässä syytetoimille.[footnoteRef:96] Samoin Memorialin mukaan poliittisten tapausten parissa työskenteleviin lakimiehiin kohdistuu yhä enemmän sortotoimia. Vuonna 2025 Memorialin mukaan vähintään 13 lakimiestä joutui poliittisiin syihin perustuvien rikosasioiden kohteeksi. Lisäksi lakimiehiin kohdistetaan myös muita painostusmuotoja, kuten laittomia kotietsintöjä ja tutkintatoimia, ulkomaisiksi agenteiksi leimaamista, hallinnollisia syytteitä, kurinpitomenettelyjä ammattiluvan poistamiseksi sekä matkustusrajoituksia ulkomaille.[footnoteRef:97] [96:  ОВД-Инфо 30.1.2026.]  [97:  Поддержка политзаключённых. Мемориал 28.5.2026.] 

Edellä mainittujen ryhmien lisäksi Memorialin heinäkuussa 2026 julkaistussa raportissa mainitaan, kuinka viranomaisten painostuksen ja syytteiden kohteiksi ovat joutuneet Venäjän jäljellä oleviin laillisiin oppositiopuolueisiin kuuluvia poliitikkoja sekä alueellisia poliitikkoja. Jabloko-puolueen johtajia on vangittu ja kymmeniä jäseniä vastaan on nostettu syytteitä. Myös kommunistisen puolueen edustajiin on kohdistunut pidätyksiä. Alueellisia kriitikoita ja itsenäisiä poliitikkoja vastaan on nostettu syytteitä. Toimilla pyritään estämään riippumattomien ehdokkaiden osallistuminen vuoden 2026 vaaleihin.[footnoteRef:98] [98:  Поддержка политзаключённых. Мемориал 7/2026, s. 161.] 

Uusi lainsäädäntö lokakuun 2025 jälkeen
Vuoden 2025 lopulla Venäjällä tiukennettiin ulkomaisia agentteja koskevia lakeja. Lokakuusta 2025 alkaen rikossyyte ulkomaalaisen agentin velvollisuuksien laiminlyönnistä rikoslain 330.1. §:n nojalla voidaan nostaa jo yhden hallinnollisen tuomion jälkeen, kun aiemmin vaadittiin kaksi tuomiota vastaavasta hallinnollisesta rikkomuksesta vuoden sisällä.[footnoteRef:99] Loppuvuodesta 2025 Venäjällä hyväksyttiin laki, joka lakkautti ulkomaisten agenttien verohelpotukset ja nosti heidän veroprosenttinsa 30 %:iin. Lisäksi heidän tulonsa pakotettiin siirtämään suljetuille venäläisille erikoistileille. Ulkomaisilta agenteilta kiellettiin myös opetustoiminta.[footnoteRef:100] [99:  Поддержка политзаключённых. Мемориал 7/2026, s. 192; ОВД-Инфо 30.1.2026.]  [100:  ОВД-Инфо 30.1.2026.] 

[bookmark: _Hlk237384397]Marraskuussa 2025 astui voimaan lakimuutoksia, joilla rikosoikeudellinen vastuu tietyistä terrorismi- ja sabotaasirikoksista laskettiin 16 ikävuodesta 14 ikävuoteen. Sabotaasitoimintaa koskevilta pykäliltä poistettiin syyteoikeuden vanhentumisajat kokonaan. Sabotaasipykälien nojalla tuomituille ei voida enää määrätä laissa säädettyä alarajaa lievempää rangaistusta. Lisäksi alaikäisten houkuttelemisesta terrorismi- tai sabotaasitoimintaan voidaan nyt tuomita jopa elinkautiseen vankeusrangaistukseen.[footnoteRef:101] [101:  Поддержка политзаключённых. Мемориал 7/2026, s. 192–193.] 

Kesäkuussa 2026 hyväksytty ja syyskuussa 2026 voimaan astuva laki laajentaa viranomaisten mahdollisuuksia syyttää ulkomailla oleskelevia venäläisiä tietyistä hallinnollisista rikkomuksista ja takavarikoida heidän omaisuuttaan. Lisäksi kesäkuussa 2026 hyväksyttiin uusia rajoituksia ulkomaisten agenttien toimintaan.[footnoteRef:102] [102:  Поддержка политзаключённых. Мемориал 7.7.2026.] 

2. [bookmark: _Hlk235632113]Miten Ukrainan sotaan ja sen vastustamiseen liittyvää lainsäädäntöä on sovellettu alaikäisiin?
Venäjän hallintolain 2.3. §:n mukaan henkilö on vastuussa hallinnollisista rikkomuksista täytettyään 16 vuotta. Tietyissä tapauksissa erityinen alaikäisasioiden lautakunta voi vapauttaa 16–18-vuotiaan henkilön hallinnollisesta vastuusta ja määrätä hänelle sen sijaan nuorten suojeluun liittyvän kasvatuksellisen tai muun toimenpiteen.[footnoteRef:103] Rikoslain 20. §:n mukaan rikosoikeudelliseen vastuuseen joutuu henkilö, joka on rikoksen tekohetkellä täyttänyt 16 vuotta. Tiettyjen vakavien rikosten kohdalla rikosoikeudellinen vastuu alkaa kuitenkin jo 14-vuotiaana. Tällaisten rikosten luettelo on pitkä, ja siihen kuuluu 32 rikosnimikettä, jotka vaihtelevat varkaudesta terrori-iskuun ja maanpetokseen.[footnoteRef:104] [103:  Российская Федерация 30.12.2001.]  [104:   Радио Свобода 4.8.2025.] 

Hallinnolliset rikkomukset
OVD-Infon joulukuussa 2023 julkaisemassa raportissa todetaan, että OVD-Infolla on tiedossa useita mediassa raportoituja tapauksia, joissa alaikäisiä on syytetty hallintolain 20.3.3. §:n nojalla Venäjän asevoimien halventamisesta. Alaikäisten hallinnollisista rikkomuksista päättävien erityisten alaikäisasioiden lautakuntien käsittelyt ovat suljettuja, eivätkä niiden päätökset ole julkisesti saatavilla. Tämän vuoksi OVD-Info ei pysty arvioimaan alaikäisten syytteeseenpanon laajuutta hallintolain 20.3.3. §:n nojalla. Raportissa mainitaan joitakin esimerkkitapauksia alaikäisten tuomioista hallintolain 20.3.3. §:n perusteella. Esimerkiksi eräs 17-vuotias sai sakot Telegram-kanavalla julkaisemastaan videoista, jonka katsottiin halventavan Venäjän asevoimia. Paikalliset asukkaat olivat tehneet videoista ilmiannon, minkä jälkeen 17-vuotias pidätettiin. Helmikuussa 2023 toinen 17-vuotias nuori osallistui mielenilmaukseen sodanvastaisen kyltin kanssa. Poliisi pidätti hänet, minkä jälkeen alaikäisasioiden lautakunta määräsi hänelle 50 000 ruplan (noin 522 euroa) sakon. Kolmannessa esimerkissä Nižni Novgorodissa koulun rehtori ilmoitti poliisille kahdesta oppilaasta nähtyään videon, jossa nämä arvostelivat Venäjän armeijaa. Ilmiannon jälkeen oppilaita syytettiin hallintolain 20.3.3. §:n nojalla. Tämän jälkeen koulu otti käyttöön säännöt, joissa oppilaita kiellettiin ”osallistumasta julkisiin toimiin”, joiden katsotaan halventavan armeijaa, hallitusta, virkamiehiä tai koulun johtoa.[footnoteRef:105] [105:  ОВД-Инфо 11.12.2023, s. 6–7.] 

Rikokset
OVD-Infon joulukuussa 2023 julkaisemassa raportissa todetaan järjestöllä olevan tietoa useista lapsista, jotka ovat joutuneet rikossyytteen kohteiksi sodanvastaisen aktivisminsa vuoksi.[footnoteRef:106] Memorialin kesäkuussa 2026 julkaistun analyysin mukaan poliittisista syistä aloitettujen, alaikäisiä koskevien syytteiden määrä on kasvanut dramaattisesti vuoden 2022 jälkeen. Memorialilla on tiedossa ainakin 124 alaikäistä, joita vastaan on tällä hetkellä nostettu syyte poliittisista syistä, ja joista 107 on vangittu.  Yhteensä Memorial on kirjannut 427 alaikäistä vastaan käynnistettyä rikosasiaa. Vuoden 2025 alustavien ja vajaiden tietojen mukaan rikosasioita nostettiin 184 alaikäistä vastaan, ja vuoden 2026 neljän ensimmäisen kuukauden aikana tällaisia tapauksia oli jo 34. Järjestö ei kuitenkaan pysty laskemaan täysin varmasti, montako ihmistä on joutunut poliittisista syystä käynnistetyn syytteen kohteeksi alaikäisenä. Järjestö ei myöskään tiedä, montako alaikäistä on tällä hetkellä vangittuna Venäjällä.[footnoteRef:107] Memorial ei tuo esiin, kuinka moni tapauksista liittyy nimenomaan sodan vastustamiseen.  [106:  ОВД-Инфо 11.12.2023, s. 7.]  [107:  Поддержка политзаключённых. Мемориал 1.6.2026.] 

Radio Svobodan elokuussa 2025 julkaistussa artikkelissa todetaan, että sodan alusta lähtien yhä useampia alaikäisiä on tuomittu vakavien rikossyytteiden perusteella sabotaasista, terrori-iskuista, maanpetoksesta ja terrorismin oikeuttamisesta, ja näiden pykälien nojalla tuomittujen alaikäisten määrä kasvaa Venäjällä jatkuvasti.[footnoteRef:108] Pervyi otdel -järjestön heinäkuussa 2026 julkaistussa analyysissa todetaan, että Venäjän hyökättyä Ukrainaan alaikäisten osuus uusista Rosfinmonitoringin terroristien ja ekstremistien rekisteriin merkityistä on kasvanut yli kahdeksankertaiseksi. Kesäkuussa 2026 Rosfinmonitoringin rekisterissä oli yhteensä yli 21 600 henkilöä, joista 465 oli alaikäisiä. Jos lasketaan mukaan kaikki ne, jotka on lisätty listalle alaikäisinä mutta jotka ovat myöhemmin täyttäneet 18 vuotta, luku on vähintään 779 henkilöä.[footnoteRef:109]  [108:  Радио Свобода 4.8.2025. ]  [109:  Первый отдел 1.7.2026.] 

Riippumattoman Vjorstka-uutissivuston (ven. Вёрстка) lokakuussa 2025 julkaistussa artikkelissa todetaan, että Venäjän virallisten oikeustilastojen mukaan vuodesta 2022 lähtien Venäjän ja miehitetyn Krimin tuomioistuimet ovat antaneet vähintään 158 nuorelle tuomion terrorismista tai sabotaasista.  Tuomittujen nuorten ikä on 14–17 vuotta. Vuoden 2025 ensimmäisellä puoliskolla terrorismipykälien perusteella tuomittiin 29 alaikäistä ja sabotaasipykälien perusteella 13 alaikäistä.[footnoteRef:110]  [110:  Вёрстка 20.10.2025.] 

[bookmark: _Hlk237079269]Memorialin heinäkuussa 2026 julkaistussa raportissa todetaan, että vuosi 2025 oli ennätyksellinen niiden alaikäisten kokonaismäärässä, jotka joutuivat poliittisista syistä aloitettujen rikossyytteiden kohteeksi tuhopolttoja koskevien syytteiden vuoksi. Useimmiten tuhopoltot luokitellaan terrori-iskuiksi tai sabotaasiksi. Tällaisia juttuja aloitettiin alustavien tietojen mukaan vähintään 109 teini-ikäistä vastaan, mikä on lähes 30 % enemmän vuoteen 2024 verrattuna. Vuonna 2025 yli neljännestä uusien tuhopolttojutussa syytetyistä alaikäisesti syytettiin rikoksen valmistelusta tai yrityksestä, ei toteutuneesta teosta. Vähintään 27 alaikäistä tuomittiin vuonna 2025 vankeuteen poliittisista syistä aloitetussa tuhopolttojutussa. Valtaosa vuonna 2025 tuomituista alaikäisistä sai vähintään kuuden vuoden tai sitä pidemmän tuomion.  Useimmiten tällaisten tuhopolttojen kohteena oli rautatieinfrastruktuurin kohteet. Yleisiä hyökkäysten kohteita ovat myös erilaiset sotilaskohteet, turvallisuusviranomaisten kalusto ja ajoneuvot sekä matkapuhelinyhtiöiden laitteistot. Usein tuhopoltot tehdään ryhmässä. Useimmissa tapauksissa tutkinta väittää, että alaikäiset sytyttäjät toimivat ”Ukrainan erikoispalvelujen toimeksiannosta taloudellisen hyödyn saavuttamiseksi”. Monet syytetyt ovat ilmoittaneet, ettei heidän toimintaansa ohjannut mikään poliittinen peruste ja että he löysivät tarjouksia tuhopolttojen tekemisestä palkkiota vastaan yleensä suljetuista Telegram-keskusteluryhmistä ja rahanansaitsemiskanavista anonyymeiltä tilaajilta, jotka eivät millään tavoin ilmaisseet yhteyttään Ukrainaan. Joissakin tapauksissa tutkinta lukee syytettyjen syyksi aatteellisia motiiveja, jotka he itse kieltävät.[footnoteRef:111] [111:  Поддержка политзаключённых. Мемориал 7/2026, s. 69.] 

Tietoja alaikäisten Venäjän asevoimia koskevan tahallisen valheellisen informaation levittämiseen (rikoslain 207.3. §) ja Venäjän asevoimien halventamiseen (rikoslain 280.3. §) liittyvistä tuomioista on vaikea saada. Elokuussa 2025 julkaistussa Radio Svobodan artikkelissa todetaan, että Venäjän virallisten oikeustilastojen mukaan Venäjällä ei ole tuomittu lapsia näiden rikoslain pykälien nojalla.[footnoteRef:112] Kuitenkin julkisista lähteistä löytyy tietoa joistakin kyseisiin rikoslain pykäliin liittyvästä tuomioista. Marraskuussa 2024 OVD-Info kertoi, että Toljattissa alaikäinen sai 2,5 vuoden ehdollisen tuomion valheellisen informaation levittämisestä ja asevoimien halventamisesta 207.3. §:n 1. momentin ja 280.3. §:n 1. momentin nojalla sekä ekstremismiin yllyttämisestä 280. §:n 2. momentin nojalla. Ei ole tarkemmin tiedossa, mikä tarkalleen ottaen oli syynä rikossyytteeseen.[footnoteRef:113] Huhtikuussa 2025 Novaja gazeta Jevropa (ven. Новая газета Европа) uutisoi, että kaksi nižninovgorodilaista teini-ikäistä henkilöä tuomittiin 2,5 vuoden vankeusrangaistukseen valheellisen informaation levittämistä koskevassa jutussa. Kyseessä oli edellä mainitut nuoret, joiden julkaisemasta videosta koulun rehtori oli tehnyt ilmiannon. Video oli saatavilla vain linkin kautta, ja sillä oli yhteensä vain 35 katselukertaa.[footnoteRef:114] [112:  Радио Свобода 4.8.2025.]  [113:  ОВД-Инфо 13.11.2024.]  [114:  Новая газета Европа 12.4.2025; ОВД-Инфо 11.12.2023, s. 6–7.] 

Memorialin mukaan Venäjän lakien pitäisi alaikäisten kohdalla taata oikeus lisäturvaan ja suojeluun rikosprosessin kaikissa vaiheissa. Alaikäisten kuulustelujen pituutta on rajoitettu ja huoltajilla on oikeus olla läsnä niissä, minkä lisäksi alaikäinen voidaan määrätä tutkintavankeuteen vain poikkeustapauksissa ja mahdollisimman lyhyeksi ajaksi. Näitä suojatoimia ja alaikäisten oikeuksia rikotaan kuitenkin laajasti. Oikeusjärjestelmällä katsotaan olevan selkeä tuomitsemistaipumus, minkä lisäksi se kriminalisoi alaikäisten tekoja keinotekoisesti ja langettaa tekojen todelliseen vakavuuteen nähden liian ankaria rangaistuksia.[footnoteRef:115] [115:  Поддержка политзаключённых. Мемориал 1.6.2026.] 

Koulut[footnoteRef:116] [116:  Venäläisten koulujen indoktrinaatiota on käsitelty 21.11.2023 julkaistussa kyselyvastauksessa (Maahanmuuttovirasto / Maatietopalvelu 21.11.2023).] 

Amnesty International -ihmisoikeusjärjestön kesäkuussa 2026 julkaiseman, venäläisten koulujen indoktrinaatiota käsittelevän raportin mukaan venäläiset oppilaitokset eivät ainoastaan levitä viranomaisten tuottamaa tai hyväksymää disinformaatiota, vaan auttavat myös vaimentamaan vaihtoehtoisia mielipiteitä, erityisesti viranomaisiin kohdistuvaa kritiikkiä. Tällainen koulutusjärjestelmän käyttö toisinajattelun tukahduttamiseen sekä mielipiteenvapauden ja tiedon vapaan vastaanottamisen ja jakamisen rajoittamiseen on yleistynyt erityisesti vuoden 2022 jälkeen. Amnesty International on raportoinut lukuisista tapauksista, joissa poliisi ja FSB ovat uhkailleet, syyttäneet ja kohdelleet kaltoin koululaisia ja heidän vanhempiaan siitä, että he ovat ilmaisseet sodanvastaisia ja muita näkemyksiä, joita Venäjän viranomaiset pitävät epäisänmaallisina tai tuhoisina. Joissakin tapauksissa koulun henkilökunta otti itse yhteyttä poliisiin ilmoittaakseen ”ongelmallisista” oppilaista. Raportissa ei mainita, monestako tapauksesta Amnesty International on tietoinen. Järjestö kuitenkin arvioi, että tällaisten tapausten määrä on suurempi, kuin mitä julkisuudessa tiedetään, ja tapausmäärät tulevat kasvamaan entisestään. Venäläisissä kouluissa oppilaiden ja opiskelijoiden poliittisten ja muiden henkilökohtaisten näkemysten epävirallinen seulonta on yleistä, ja kouluhallinto sekä opetusviranomaiset esittävät sen usein ennaltaehkäisevinä toimenpiteinä terrorismia, ekstremismiä ja muita tuhoisia ideologioita vastaan.[footnoteRef:117]  [117:  Amnesty International 6/2026, s. 4–5, 16–18.] 

Syksystä 2022 lähtien venäläisissä kouluissa on ollut käytössä patrioottista kasvatusta sisältäviä ”keskusteluja tärkeistä asioista” -oppitunteja. Niitä pidetään virallisesti valinnaisena oppiaineena, mutta käytännössä niihin osallistumista vaaditaan. Oppilaat, jotka vanhempiensa luvalla jättävät nämä oppitunnit väliin, voivat joutua koulun johdon painostuksen kohteeksi. Esimerkiksi lokakuussa 2022 eräs 10-vuotias oppilas vietiin poliisiasemalle kuulusteltavaksi sen jälkeen, kun hänen koulunsa rehtori oli tehnyt valituksen siitä, että tyttö ei ollut osallistunut kyseisille oppitunneille ja käytti ukrainamyönteistä WhatsApp-profiilikuvaa. Pian tämän jälkeen paikallinen alaikäisasioiden lautakunta totesi, että hänen äitinsä hoiti vanhempainvelvollisuuksiaan puutteellisesti. Rikossyytteen pelossa perhe lähti Venäjältä.[footnoteRef:118] The Moscow Times -uutissivuston helmikuussa 2026 julkaistussa uutisessa todetaan, että monet vanhemmat ovat kertoneet, että heidän lapsiaan uhataan erottamisella, jos he kieltäytyvät osallistumasta ”keskusteluja tärkeistä asioista” -oppitunneille.[footnoteRef:119] Käytetyistä lähteistä ei löydy tietoa siitä, kuinka yleisiä vastaavat tapaukset ovat olleet. [118:  Amnesty International 6/2026, s. 4–5, 12.]  [119:  The Moscow Times 5.2.2026.] 

Sotaa vastustavien lasten vanhemmat
OVD-Infon joulukuussa 2023 julkaisemassa raportissa todetaan, että vanhemmat joutuvat ”usein” sortotoimien kohteiksi lastensa aktivismin vuoksi. Esimerkiksi sen jälkeen, kun 12-vuotias tyttö piirsi koulussa sodanvastaisen kuvan, jossa luki muun muassa ”Kunnia Ukrainalle” ja ”Ei sotaa”, hänen isäänsä vastaan aloitettiin tutkinta. Isän sosiaalisen median tiliä seurattiin, ja häntä syytettiin ensin Venäjän asevoimien halventamisesta hallintolain 20.3.3. §:n perusteella ja samasta teosta rikoslain 280.3. §:n nojalla. Tytär sijoitettiin aluksi lastenkotiin, mutta myöhemmin hänet määrättiin äitinsä luokse, vaikka tämä ei ollut ollut yhteydessä lapseen moneen vuoteen ja oli toistuvasti kieltäytynyt ottamasta häntä luokseen. Isä tuomittiin kahdeksi vuodeksi vankeuteen, minkä aikana hänet toistuvasti sijoitettiin eristysrangaistukseen.[footnoteRef:120]  [120:  ОВД-Инфо 11.12.2023, s. 8.] 

OVD-Infon mukaan vuodesta 2022 lähtien on yleistynyt suuntaus, jossa vanhempia syytetään hallintolain 5.35. §:n nojalla lapsen kasvatustehtävien laiminlyönnistä, jos heidän lapsensa ilmaisevat eriäviä tai virallisesta linjasta poikkeavia mielipiteitä. Esimerkiksi Tulan alueella 14-vuotias nuori otettiin kiinni ja pakotettiin pyytämään anteeksi videokameran edessä sen jälkeen, kun hän oli tanssinut Suuren isänmaallisen sodan muistomerkin edessä. Teon seurauksena nuoren äitiä syytettiin hallintolain 5.35. §:n nojalla. Lokakuussa 2022 viidesluokkalainen tyttö ja hänen äitinsä otettiin kiinni Moskovassa. Syynä oli tytön sosiaalisen median profiilikuvassa ollut Ukrainan lippu. Lisäksi tyttö oli teettänyt luokkatovereillaan kyselyn sodasta ja jättänyt osallistumatta koulun ”keskusteluja tärkeistä asioista” -oppitunneille. Moskovan alaikäisasioiden lautakunta katsoi lokakuussa 2022 äidin syyllistyneen lastenkasvatustehtävien laiminlyöntiin hallintolain 5.35. §:n nojalla tyttärensä toiminnan vuoksi.[footnoteRef:121] Käytetyistä lähteistä ei löydy tietoa siitä, kuinka paljon vastaavia tapauksia, joissa vanhempia on syytetty hallintolain 5.35. §:n nojalla lasten sodanvastaisuuden vuoksi, on ollut. Mainittakoon, että helmikuussa 2026 Navalnyin kuoleman vuosipäivänä Moskovassa mieltään osoittaneen alaikäisen isää syytettiin 5.35. §:n nojalla.[footnoteRef:122] [121:  ОВД-Инфо 11.12.2023, s. 8–9.]  [122:  Медуза 16.2.2026.] 

3. Mitä muita viranomaistoimia on kohdistettu sotaa vastustaneisiin lokakuun 2025 jälkeen?
OVD-Info on esitellyt 24.7.2025 päivitetyssä koosteessa sodanvastaisen näkemyksen esittämiseen liittyviä laittoman painostuksen tapauksia, kuten uhkailua, häirintää työpaikalla, tapahtumien perumista, karkotuksia, omaisuuden vandalisointia, fyysisiä hyökkäyksiä, sensuuria, aseman riistämisiä, organisaatiosta erottamisia sekä omaisuuden takavarikointeja.[footnoteRef:123] Myös OVD-Infon 5.3.2025 julkaistussa katsauksessa on käsitelty sodanvastustaviin henkilöihin kohdistettuja tuomioistuinten ulkopuolisten painostuksen muotoja.[footnoteRef:124] Kyseiset tiedot on esitelty jo 3.10.2025 julkaistussa kyselyvastauksessa, eikä niitä toisteta tässä.[footnoteRef:125] OVD-Info ei ole päivittänyt tietoja 24.7.2025 jälkeen, eikä järjestön vuotta 2025 käsittelevässä katsauksessa tai Ukrainan täysimittaisen sodan alkamisen 4. vuosipäivänä julkaistussa katsauksessa käsitellä teemaa.[footnoteRef:126] Muista lähteistä ei ole saatavilla OVD-Infon tilastojen kaltaista kattavaa tietoa sotaa vastustaneisiin henkilöihin kohdistetuista muista viranomaistoimista. [123:  ОВД-Инфо 24.7.2025.]  [124:  ОВД-Инфо 5.3.2025.]  [125:  Maahanmuuttovirasto / Maatietopalvelu 3.10.2025.]  [126:  ОВД-Инфо 24.2.2026; ОВД-Инфо 30.1.2026.] 

Ukrainan sodan alkamisen jälkeen Venäjän viranomaisten kerrotaan alkaneen soveltaa aktiivisesti niin sanottuja karusellipidätyksiä eli toistuvia hallinnollisia pidätyksiä. Karusellipidätysten avulla henkilöä voidaan pitää vangittuna pidempään, kuin laki sallii. Aluksi henkilö pidätetään jonkin mitättömän tai yleensä keksityn hallinnollisen rikkomuksen perusteella, esimerkiksi lievän huliganismin (hallintolain 20.1. §) vuoksi. Tuomioistuin määrää hänet 10–15 päivän hallinnolliseen pidätykseen, minkä aikana tutkintaviranomaiset sopivat keskenään rikosasiasta ja alkavat kerätä todistusaineistoa. Kun ensimmäisen hallinnollisen pidätyksen määräaika päättyy, henkilö pidätetään heti pidätyskeskuksesta poistumisen jälkeen uudelleen ja tuomitaan jälleen 10–15 päiväksi. Tutkinta jatkaa tällä aikaa todistusaineiston keräämistä. Pidätyksiä voidaan toistaa niin monta kertaa, kuin tutkinta vaatii. Kun tutkinta on kerännyt riittävästi aineistoa tai saanut tarvittavat todistajanlausunnot, henkilöä vastaan nostetaan syyte jostakin vakavasta rikoksesta, esimerkiksi maanpetoksesta, vakoilusta tai terrorismista.[footnoteRef:127] OVD-Infolla oli tiedossa vuonna 2025 yhteensä kahdeksan poliittisiin syihin perustuvaa rikossyytettä, jotka alkoivat karusellipidätyksillä.[footnoteRef:128] Ei ole tietoa, moniko tapauksista liittyy sotaa vastustaneisiin henkilöihin. [127:  Первый отдел 4.4.2025.]  [128:  ОВД-Инфо 30.1.2026.] 

[bookmark: _Hlk237520047]Memorialin heinäkuussa 2026 julkaistussa raportissa kuvaillaan, kuinka viranomaiset aloittavat uusia rikosasioista erityisesti poliittisia vankeja vastaan. Federaatio- tai aluetason viranomaiset saattavat seurata poliittisten vankien tapauksia, ja näillä viranomaisilla voi olla intressi lisätä painostusta henkilöä kohtaan, pakottaa hänet luopumaan näkemyksistään ja toiminnastaan sekä pelotella muuta yhteiskuntaa varoittavalla esimerkillä. Vuonna 2025 uusia rikosjuttuja käynnistettiin vähintään 76 henkilöä vastaan, joiden syytteiden taustalla oli havaittavissa poliittinen syy. Vuonna 2025 uusia rikossyytteitä nostettiin erityisesti terrorismia koskevien rikosnimikkeiden perusteella.[footnoteRef:129] Raportista ei käy ilmi, kuinka moni tapauksista koskee nimenomaan sotaa vastustaneita henkilöitä.  [129:  Поддержка политзаключённых. Мемориал 7/2026, s. 178.] 

OVD-Infon vuotta 2025 käsittelevässä katsauksessa todetaan, että poliittisista syistä vangittujen yhteydenpitoa ulkomaailmaan, kuten kirjeenvaihtoa ja tapaamisia läheisten kanssa, rajoitetaan yleisesti. Joissakin tapauksissa heihin kohdistetaan psykologisia painostuskeinoja.[footnoteRef:130] Memorialin mukaan poliittisiin syihin perustuvien rikosasioiden syytetyt voivat joutua kokemaan epäinhimillistä kohtelua Venäjän turvallisuusviranomaisilta pidätyksen yhteydessä, esitutkinnan aikana tai rangaistusta suorittaessaan. Yleensä Venäjän viranomaiset käyttävät väkivaltaa tutkintavankeudessa olevia ja epäiltyjä kohtaan saadakseen heiltä tunnustuksia. Lisäksi ihmisiä voidaan tällä tavoin pakottaa esittämään julkisia anteeksipyyntöjä, luopumaan näkemyksistään tai allekirjoittamaan sotilassopimus. Joissakin tapauksissa viranomaiset käyttävät kidutusta koston ja vihan vuoksi. Kidutusta kokeneiden poliittisista syistä syytettyjen todellinen määrä ei ole tiedossa. Kaikki uhrit eivät eri syistä johtuen uskalla kertoa viranomaisten heihin kohdistamasta fyysisestä väkivallasta. Usein tällaisista tapauksista saadaan tietää vankien asianajajien tai sukulaisten kautta. Tuomioistuin ei useinkaan ota tietoa kidutuksesta tai sen vahvistavia lääketieteellisiä lausuntoja huomioon. Yleensä ne eivät myöskään huomioi, jos henkilö on peruuttanut kidutuksen alla tekemänsä tunnustuksen. Yleisimmin käytettyjä kidutusmenetelmiä ovat pahoinpitelyt, sähköiskut, seksuaalinen väkivalta sekä pidättäminen sietämättömissä olosuhteissa ja erityisissä painostusselleissä. Memorialin tietokantaan kirjattujen tietojen mukaan vuosina 2022–2025 tutkinnan ja rangaistuksen suorittamisen aikana kidutuksen kohteeksi joutui vähintään 209 poliittisista rikosasioista syytettyä. Vuonna 2025 kidutuksesta ilmoitettiin huomattavasti harvemmin kuin edeltävinä vuosina, ja Memorialin tiedossa on 21 tällaista tapausta. Tämä ei välttämättä kerro kuitenkaan kidutusten määrän vähenemisestä vaan se voi liittyä sellaisten tapausten määrän kasvuun, esimerkiksi maanpetossyytteet, joista tiedetään vain erittäin vähän. Lisäksi vuoden 2025 luvut voivat kasvaa myöhemmin merkittävästi.[footnoteRef:131] Pervyi otdel -järjestön kanssa yhteistyötä tekevien lakimiesten mukaan terrorismirikoksiin liittyvien pidätysten ja kuulustelujen yhteydessä käytetään väkivaltaa käytännössä kaikkia kohtaan riippumatta syytteen vakavuudesta.[footnoteRef:132] Pervyi otdelin lakimiehen Jevgeni Smirnovin mukaan lähes joka toinen valtion turvallisuuteen liittyvistä rikosasioista, kuten maanpetosrikoksista, syytetty joutuu kidutuksen kohteeksi pidätyshetkellä.[footnoteRef:133] [130:  ОВД-Инфо 30.1.2026.]  [131:  Поддержка политзаключённых. Мемориал 7/2026, s. 172.]  [132:  Первый отдел 20.7.2026.]  [133:  Вёрстка 28.7.2026.] 

4. Millaisia seuraamuksia Ukrainaan rahaa lahjoittaneille henkilöille on koitunut lokakuun 2025 jälkeen?
Viranomaiset seuraavat pankkikortti- ja kryptovaluuttasiirtoja sekä ulkomaisten pankkien sovelluksia. FSB saa tiedot venäläisiltä pankkikorteilta tehdyistä siirroista Rosfinmonitoringilta, jolla on pääsy kaikkeen pankkitietoon. Venäläisten kryptovaluuttasiirrot ovat viranomaisten ja pankkien erityistarkkailussa. Ulkomaisilta korteilta tehdyistä lahjoituksista viranomaiset saavat tiedon yleensä rajatarkastuksen yhteydessä.[footnoteRef:134]  [134:   Первый отдел 26.12.2025.] 

Kuten edellä todetaan, mikä tahansa Ukrainan auttaminen on alettu rinnastaa Venäjällä maanpetokseen (rikoslain 275. §), ja syytteeseen voi johtaa käytännössä mikä tahansa rahansiirto Ukrainaan. Jopa hyvin pienistä rahasummista annetaan rutiininomaisesti pitkiä tuomioita.[footnoteRef:135] Joissakin tapauksissa henkilöitä on syytetty maanpetoksen lisäksi terrorismin rahoittamisesta (rikoslain 205.1. §:n 1.1. momentti), jos rahalähetyksen kohteena on ollut Venäjällä terroristiseksi luokiteltu järjestö, kuten esimerkiksi ukrainalainen Azov-pataljoona tai Ukrainan puolella taisteleva Vapaan Venäjän legioona.[footnoteRef:136] Pervyi otdel -ihmisoikeusjärjestön mukaan vuonna 2025 Venäjällä oli tyypillistä yhdistää maanpetokseen liittyviä syytteitä terrorismisyytöksiin. Esimerkiksi eräässä tapauksessa henkilö, jota aluksi epäiltiin pelkästään omaisuuden tuhoamisesta sotilaskomissariaatin polttamisen vuoksi, sai myöhemmin syytteet sekä terrorismista että maanpetoksesta. Syynä tähän oli Vapaan Venäjän legioonalle tehdyt rahasiirrot.[footnoteRef:137] [135:  Поддержка политзаключённых. Мемориал 29.12.2025; ОВД-Инфо 30.1.2026; Первый отдел 26.12.2025.]  [136:  Медиазона 10.7.2026; Медиазона 6.8.2026.]  [137:  Первый отдел 26.12.2025.] 

Vuonna 2025 uusia rikosasioita aloitettiin myös siirroista, jotka oli tehty jo vuonna 2022.[footnoteRef:138] Elokuussa 2025 viranomaisten kuvailtiin olevan ensisijaisesti kiinnostuneita ukrainalaisia sotilaita auttaviin rahastoihin tehdyistä siirroista. Kuitenkaan myöskään puhtaasti humanitaarisille järjestöille tehtyjä lahjoituksia ei voida pitää turvallisina, sillä FSB saattaa pitää niitäkin maanpetoksena.[footnoteRef:139] Pervyi otdel -ihmisoikeusjärjestön joulukuussa 2025 julkaistussa artikkelissa lakimies Jevgeni Smirnov toteaa, että viranomaisten käytäntö on laajentunut. Ensimmäiset maanpetosjutut Ukrainaan tehdyistä rahansiirroista nostettiin Ukrainan valtionrahastoihin tehtyjen siirtojen vuoksi. Nykyään ”vaarallisiksi” katsottujen rahastojen määrä kasvaa jatkuvasti, ja niitä luokitellaan sellaisiksi takautuvasti. Henkilö on voinut esimerkiksi lahjoittaa helmikuussa 2022 rahaa lapsille suunnatun avustuskampanjan järjestäneelle rahastolle. Sama rahasto on voinut vuonna 2023 ilmoittaa ostaneensa lääkkeitä sotilailla, minkä perusteella henkilö voidaan pidättää vuonna 2025.[footnoteRef:140] [138:  Первый отдел 26.12.2025.]  [139:  Медиазона 26.8.2025.]  [140:  Первый отдел 26.12.2025.] 

Riippumattoman venäläisen Vjorstka-uutissivuston heinäkuussa 2025 julkaistussa selvityksessä on tunnistettu 65 henkilöä, joita on syytetty maanpetoksesta nimenomaan Ukrainan hyväksi tehtyjen rahansiirtojen vuoksi. Rahansiirroista syytettyjen määrä voi olla suurempi, sillä Vjorstkan luettelossa mainitaan 157 henkilöä, joiden maanpetossyytteiden sisällöstä ei ole tarkempaa tietoa.[footnoteRef:141]  [141:  Вёрстка 28.7.2026.] 

Käytetyistä lähteistä on löydettävissä tietoa useista Ukrainaan rahaa lahjottaneiden Venäjän kansalaisten tuomioista, joita on määrätty lokakuun 2025 jälkeen. Esimerkiksi elokuussa 2026 Novorossijskista kotoisin oleva mies tuomittiin 16 vuodeksi vankeusrangaistukseen maanpetoksesta ja terrorismin rahoittamisesta Vapaan Venäjän legioonalle tehtyjen lahjoitusten vuoksi.  Lahjoitusten kokonaissumma oli noin 51 000 ruplaa (noin 534 euroa). Mies oli muuttanut lokakuussa 2021 Venäjältä Puolaan. Ei tiedetä, milloin mies palasi Venäjälle. On myös epäselvää, miten venäläiset tutkijat saivat tiedot miehen tekemistä rahansiirroista.[footnoteRef:142] [142:  Медиазона 6.8.2026.] 

Heinäkuussa 2026 Tšitassa tuomioistuin tuomitsi 18-vuotiaan miehen yhdeksän vuoden vankeusrangaistukseen maanpetoksesta ja terrorismin rahoittamisesta. Syyttäjän mukaan mies lähetti kryptovaluuttaa Ukrainan Azov-pataljoonalle. Lisäksi mies siirsi kryptovaluuttaa henkilölle, joka oli ”terroristien ja ekstremistien” listalla. Tuomioistuin ei täsmentänyt lahjoitusten summaa eikä sitä, kenelle ne tarkalleen ottaen siirrettiin. Mediazonan mukaan mies oli suhteellisen lyhyestä rangaistuksesta päätellen todennäköisesti alaikäinen siirtäessään rahaa.[footnoteRef:143] [143:  Медиазона 10.7.2026.] 

Kesäkuussa 2026 tuomittiin Saksasta Pietariin sairaan isänsä luona vierailemaan tullut mies maanpetoksesta 16 vuodeksi vankeuteen. Mies oli asunut Venäjän ulkopuolella vuodesta 2000 lähtien. Mies pidätettiin heinäkuussa 2025 Latvian ja Venäjän rajalla. Mies otettiin kiinni laittoman rajavyöhykkeen ylittämisen verukkeella ja pidätettiin kahdeksi viikoksi. Tänä aikana viranomaiset löysivät viestikeskustelun miehen entisen ukrainalaisen tyttöystävän kanssa vuoden 2022 heinäkuun ja lokakuun väliseltä ajalta. Nainen oli pyytänyt mieheltä taloudellista apua. Viestiketju toimi perustana maanpetosjutun vireillepanolle. Miestä syytettiin 18 000 ruplan (noin 188 euroa) siirrosta, jonka tutkijat katsoivat olevan apua ulkomaiselle valtiolle Venäjän asevoimia vastaan.[footnoteRef:144] [144:  Медиазона 2.6.2026.] 

Toukokuussa 2026 Murmanskin alueella mies ja hänen ukrainalainen tyttöystävänsä tuomittiin 14 ja 12 vuoden vankeusrangaistuksiin Ukrainan asevoimien rahoittamista koskevassa jutussa. Syytetyt lähettivät joulukuusta 2022 toukokuuhun 2024 Ukrainaan 78 rahansiirtoa. Mies tuomittiin maanpetoksesta ja hänen tyttöystävänsä avunannosta maanpetoksessa.[footnoteRef:145] [145:  Медиазона 19.5.2026.] 

Toukokuussa 2026 Leningradin alueella mies tuomittiin 12 vuoden vankeusrangaistukseen maanpetoksesta. Mies oli tehnyt helmikuussa 2022 yhteensä 150 dollarin lahjoituksen ukrainalaiselle säätiölle. Tutkinnan mukaan rahat oli tarkoitettu Ukrainan asevoimille. Mies väitti itse, että hän oli tehnyt siirron Ukrainan siviiliväestön tarpeisiin.[footnoteRef:146] [146:  Медиазона 8.5.2026.] 

Huhtikuussa 2026 krasnodarilainen nainen tuomittiin 13 vuoden vankeusrangaistukseen maanpetoksesta Ukrainan armeijalle tehtyjen lahjoitusten vuoksi. Syyttäjän mukaan nainen teki helmikuussa 2022 useita rahansiirtoja, joiden yhteissumma oli 100 000 ruplaa (noin 1 048 euroa).[footnoteRef:147] [147:  Медиазона 30.4.2026.] 

Maaliskuussa 2026 Krasnodarissa nainen tuomittiin maanpetoksesta 12 vuoden vankeusrangaistukseen. Nainen oli siirtänyt 2 000 ruplaa (noin 21 euroa) Ukrainan asevoimille.[footnoteRef:148] [148:  Медиазона 30.3.2026.] 

Maaliskuussa 2026 Primorjen aluepiirissä tuomittiin mies 14 vuoden vankeusrangaistukseen maanpetoksesta ja ekstremismin rahoittamisesta (282.3. §:n 1. momentti). Miestä syytettiin lahjoituksista FBK:n ja Ukrainan asevoimien hyväksi. Tutkinnan mukaan mies teki yhteensä yli 13 000 ruplan (noin 136 euroa) edestä rahansiirtoja.[footnoteRef:149] [149:  Медиазона 16.3.2026.] 

Maaliskuussa 2026 Krasnodarissa tuomittiin venäläinen mies 14 vuoden vankeusrangaistukseen maanpetoksesta. Tutkinnan mukaan mies siirsi syyskuussa, ollessaan Ukrainassa Odessassa, rahaa Azov-joukkojen sotilaalle. Siirron tarkka summa ei ole tiedossa. Tuomiosta annetun lehdistötiedotteen mukaan tuomittu oli aiemmin asunut Ruotsissa.[footnoteRef:150] [150:  Медиазона 6.3.2026.] 

Helmikuussa 2026 Vladimirin alueelta kotoisin olevalle miehelle langetettiin 10 vuoden vankeusrangaistus maanpetoksesta, julkisesta kehotuksesta valtion turvallisuutta vastaan suuntautuvaan toimintaan (rikoslain 280.4. §:n 2. momentti) sekä terrorismin rahoittamisesta (205.1. §:n 1.1. momentti). Tutkinnan mukaan hän siirsi joulukuussa 2024 kryptovaluuttaa tilille, jolla kerättiin varoja aseiden ja droonien hankkimiseksi Ukrainan armeijalle sekä sabotaasitoiminnan harjoittamiseksi Venäjän alueella. Turvallisuuspalvelu kuvaili pidätettyä myös terroristijärjestön Telegram-kanavan tilaajaksi mainitsematta kyseisen terroristijärjestön nimeä.[footnoteRef:151] [151:  Медиазона 10.2.2026.] 

Tammikuussa 2026 Tulassa tuomittiin mies 12,5 vuoden vankeusrangaistukseen maanpetoksesta. Tutkinnan mukaan mies osti huhtikuussa 2022 omalta kortiltaan kryptovaluuttaa ja lähetti sen sähköiseen lompakkoon, jota ”Ukrainan turvallisuuspalvelujen ja Ukrainan asevoimien edustajat” käyttivät aseiden ja varusteiden ostamiseen. Mies siirsi yhteensä 1 200 (noin 13 euroa) ruplaa.[footnoteRef:152] [152:  Медиазона 17.2.2026.] 

Joulukuussa 2025 Amurin Komsomolskin asukas tuomittiin 14 vuoden vankeusrangaistukseen maanpetoksesta. Tutkinnan mukaan mies näki helmikuussa 2022 viestin, jossa kehotettiin tukemaan Ukrainaa taloudellisesti Venäjän täysimittaisen hyökkäyksen vuoksi, minkä jälkeen hän teki lahjoituksen ukrainalaiselle tilille. Syyttäjävirasto väittää, että rahat käytettiin Ukrainan asevoimien aseiden ja ampumatarvikkeiden hankintaan. Miehen itsensä mukaan hän lahjoitti 400 ruplaa (noin 4 euroa) ukrainalaisille sotilaslääkäreille helmikuussa 2022. Mies pidätettiin keväällä 2025 alun perin syytettynä lievästä huliganismista (hallintolain 20.1. §), josta hänet tuomittiin 10 päivän pidätysrangaistukseen. Tuomion mukaan mies oli käyttäytynyt provosoivasti ja kiroillut julkisella paikalla. Pidätyksestä vapautumisen jälkeen hänet pidätettiin uudelleen ja vietiin kuulusteluihin FSB:hen, minkä jälkeen hänet määrättiin tutkintavankeuteen ja kuukauden mittaiseen psykiatriseen arviointiin.[footnoteRef:153] [153:  Медиазона 30.12.2025.] 

Joulukuussa 2025 vologdalainen nainen tuomittiin 13 vuoden vankeusrangaistukseen maanpetoksesta. Viranomaisten mukaan nainen teki vuosina 2022–2023 yhteensä 11 rahansiirtoa tilille, jota Ukrainan asevoimat käyttivät ”aseiden, ampumatarvikkeiden, teknisten välineiden ja varusteiden hankintaan”. FSB:n mukaan nainen julkaisi myös internetissä viestejä, joissa hän tuki ”ukrainalaista aseistettua nationalistista järjestöä”. Viranomaiset eivät täsmentäneet, mistä tarkalleen ottaen oli kyse.[footnoteRef:154] [154:  Медиазона 29.12.2025.] 

5. Millaisia viranomaistoimia on kohdistunut Navalnyin kannattajiin ja korruption vastaisessa säätiössä (FBK) työskennelleisiin henkilöihin lokakuun 2025 jälkeen?
Oppositiojohtaja Aleksei Navalnyin korruptionvastainen säätiö FBK, Kansalaisten oikeuksien suojelusäätiö ja Navalnyin alueelliset toimistot julistettiin ekstremistisiksi 9. kesäkuuta 2021, minkä jälkeen Venäjän viranomaiset käynnistivät oikeustoimia näihin organisaatiohiin osallistuneita henkilöitä vastaan.[footnoteRef:155] Marraskuussa 2025 Venäjän korkein oikeus julisti Yhdysvalloissa rekisteröidyn FBK:n oikeushenkilön (Anti-Corruption Foundation International, Inc. eli ACF) terroristijärjestöksi. Venäjän viranomaiset rinnastavat ACF:n ja FBK:n toisiinsa. Päätös tuli voimaan 12. helmikuuta 2026.[footnoteRef:156]  [155:  Поддержка политзаключённых. Мемориал 4.8.2025; Поддержка политзаключённых. Мемориал 7/2026, s. 106.]  [156:  ОВД-Инфо 9.6.2026; Sova 20.5.2026; Поддержка политзаключённых. Мемориал 7/2026, s. 110.] 

OVD-Infon lakimies arvioi marraskuussa 2025, että viranomaiset voivat pitää osallistumista ACF:n/FBK:n projekteihin terroristijärjestöksi nimeämisen jälkeen osallistumiseksi terroristijärjestön toimintaan (rikoslain 205.5. §).[footnoteRef:157] OVD-Infon kesäkuussa 2026 julkaistussa ohjeessa todetaan, että Navalnyin kannattajille voivat aiheuttaa riskiä ACF:ta/FBK:ta tukevat, internetissä tehdyt julkaisut, kuten kirjoitukset, uudelleenjulkaisut, kommentit, profiilikuvat, tallennetut valokuvat ja videot sekä ääniviestit. ACF:n/FBK:n toimintaa myönteisesti arvioivat lausunnot, kehotukset tukea sitä tai säätiön symboliikan käyttö, myös vanhoissa julkaisuissa, voidaan katsoa terroristisen toiminnan avunannoksi tai siihen yllyttämiseksi (rikoslain 205.1 §) tai osallistumiseksi terroristijärjestön toimintaan (205.5 §).[footnoteRef:158] Samoin Memorialin heinäkuussa 2026 julkaistussa raportissa todetaan, että terroristijärjestöksi julistamisen jälkeen FBK:n kannattajiin kohdistuvat sortotoimet saattavat laajentua entisestään. Päätös mahdollistaa rikossyytteiden nostamisen terrorismia koskevien rikoslain pykälien nojalla, esimerkiksi terroristisen toiminnan rahoittamisesta (205.1. §), terrorismin oikeuttamisesta tai tukemisesta tai siihen yllyttämisestä (205.2. §) tai terroristijärjestön toimintaan osallistumisesta (205.5. §:n 2. momentti).[footnoteRef:159] Memorial pitää todennäköisenä, että Venäjällä saattaa pian olla uusia laajoja oikeusjuttuja rikoslain 205.2. §:n ACF:n/ FBK:n toiminnan tukemisesta tai esimerkiksi kehotuksista osallistua Navalnyin tukijoineen kehittämään niin sanottuun älykkääseen äänestämiseen.[footnoteRef:160] [157:  ОВД-Инфо 27.11.2025.]  [158:  ОВД-Инфо 9.6.2026.]  [159:  Поддержка политзаключённых. Мемориал 7/2026, s. 110.]  [160:  Поддержка политзаключённых. Мемориал 7/2026, s. 18.] 

OVD-Infon lakimies arvioi marraskuussa 2025, että henkilöä ei pitäisi voida syyttää terroristisen toiminnan rahoittamisesta, jos hän on lahjoittanut rahaa ACF:lle/FBK:lle ennen oikeuden päätöstä terroristijärjestöksi julistamisesta. Kuitenkaan ei voida ennakoida, yrittävätkö viranomaiset silti tehdä niin. Oikeuden päätöksen jälkeen tehdyt lahjoitukset katsotaan terroristisen toiminnan rahoittamiseksi (205.1. §). Viranomaiset voivat saada tiedot lahjoittajista tietovuotojen tai virheiden kautta. Lisäksi viranomaiset osaavat seurata joitakin kryptovaluuttalahjoituksia.[footnoteRef:161] Venäläisen Sova-tutkimuskeskuksen toukokuussa 2026 julkaiseman raportin mukaan FBK:n yhdysvaltalaisen oikeushenkilön terroristijärjestöksi nimeäminen ei ole vielä näkynyt lainvalvontakäytännössä.[footnoteRef:162] [161:  ОВД-Инфо 27.11.2025]  [162:  Sova 20.5.2026.] 

[bookmark: _Hlk236918385]Memorialin mukaan Navalnyin tukijoiden sekä muiden sellaisten henkilöiden, joiden turvallisuusviranomaiset katsovat olevan yhteydessä Navalnyin perustamiin organisaatioihin, sortotoimet jatkuivat vuonna 2025. Toisin kuin aiempina vuosina, syytteet osallistumisesta ekstremistisen järjestön tai yhteisön toimintaan jäivät taka-alalle, kun taas syytteet ekstremismin rahoittamisesta olivat yksi vuoden 2025 suurimmista sortokampanjoista Venäjällä.[footnoteRef:163] [163:  Поддержка политзаключённых. Мемориал 7/2026, s. 106.] 

Ekstremistisen yhteisön toimintaan osallistuminen (282.1. §)
Marras-joulukuussa 2021 Venäjän viranomaiset alkoivat nostaa rikossyytteitä Navalnyin organisaatioihin osallistumisesta henkilöitä vastaan, jotka olivat toimineet niissä ennen niiden virallista kieltämistä. Koska ekstremistisen järjestön toiminaan osallistumisesta ei voitu syyttää takautuvasti, viranomaiset kiersivät tämän syyttämällä henkilöitä ekstremistisen yhteisön toimintaa koskevan rikoslain pykälän (282.1. §) nojalla. Rikosoikeudelliseen vastuuseen alettiin saattaa jopa niitä Navalnyin tukijoita tai alueellisten toimistojen toimijoita, jotka olivat lopettaneet toimintansa 9.6.2021 jälkeen. Ekstremististä yhteisöä koskevaa pykälää alettiin käyttää myös sellaisten henkilöiden syyttämiseen, joita syytettiin yhteistyöstä FBK:n tai Navalnyin alueellisten toimistojen kanssa vuoden 2021 jälkeen. Nimenomaan tätä pykälää käytetään FBK:n ja alueellisten toimistojen johtajien ja työntekijöiden, Navalnyin asianajajien sekä FBK:hon liittyvistä tapahtumista ja oikeudenkäynneistä raportoivien toimittajien syyttämiseen.[footnoteRef:164] [164:  Поддержка политзаключённых. Мемориал 7/2026, s. 107; Поддержка политзаключённых. Мемориал 4.8.2025.] 

Memorialin heinäkuussa 2026 julkaiseman raportin mukaan yhteensä 46 henkilöä on asetettu syytteeseen ekstremististä yhteisöä koskevan pykälän nojalla. Ehdottomiin vankeusrangaistuksiin on tuomittu 18 henkilöä. Kolme muuta henkilöä on tuomittu ehdollisiin rangaistuksiin. Memorialin tiedossa on myös vähintään 24 Venäjän ulkopuolella olevaa syytettyä, joita on etsintäkuulutettu ja pidätetty poissaolevina. Tämä luku voi olla todellisuudessa suurempi. Memorialilla ei ole tietoa siitä, että Venäjän sisällä olisi nostettu uusia syytettyjä elokuun 2024 jälkeen ekstremistisen yhteisön toimintaan osallistumisesta.[footnoteRef:165] Sovan toukokuussa 2026 julkaistussa artikkelissa todetaan, että Sovalla ei ollut tiedossa vuonna 2025 aloitettuja uusia rikosjuttuja rikoslain 282.1. §:n nojalla.[footnoteRef:166] Vuonna 2025 annettiin kolme tuomiota ekstremistisen yhteisön toimintaan osallistumisesta: tammikuussa 2025 tuomittiin vankeuteen kolme Navalnyin asianajajaa, huhtikuussa 2025 neljä toimittajaa ja heinäkuussa 2025 yksi toimittaja.[footnoteRef:167] [165:  Поддержка политзаключённых. Мемориал 7/2026, s. 107.]  [166:  Sova 20.5.2026.]  [167:  Поддержка политзаключённых. Мемориал 7/2026, s. 108, 141.] 

Julkisista lähteistä löytyy mainintoja lokakuun 2025 jälkeen ekstremistisen yhteisön toimintaan osallistumisesta annetuista tuomioista. Esimerkiksi maaliskuussa 2026 Navalnyi LIVE YouTube‑kanavan tuottaja Nina Volohonskaja tuomittiin poissaolevana 5,5 vuoden vankeusrangaistukseen.[footnoteRef:168] Huhtikuussa 2026 FBK:n entinen työntekijä Aleksandra Frolova tuomittiin poissaolevana viiden vuoden vankeusrangaistukseen. Frolova työskenteli Navalnyin tiimissä sisällöntuotannon ja erikoisprojektien parissa.[footnoteRef:169] [168:  Медиазона 31.3.2026.]  [169:  Медиазона 13.4.2026.] 

Ekstremistisen järjestön toimintaan osallistuminen (282.2. §)
Memorialin mukaan syytteet ekstremistiseen järjestön toimintaan osallistumisesta olivat vuonna 2025 verrattain harvinaisia. Helmikuussa 2025 Nižni Novgorodin Jabloko-puolueen entinen jäsen Mihail Šarygin tuomittiin kolmen vuoden vankeusrangaistukseen. Heinäkuussa 2025 Joškar-Olassa pidätettiin kansalaisaktivisti Sergei Mamajev, joka tuomittiin helmikuussa 2026 kahdeksi vuodeksi ja kahdeksaksi kuukaudeksi vankeusrangaistukseen. Molemmissa tapauksissa henkilöitä syytettiin FBK:hon kytkeytyvien mediamateriaalien uudelleenjakamisesta, ei osallistumisesta Navalnyin organisaatioiden toimintaan. Myös Nižni Novgorodista kotoisin olevaa kansalaisaktivistia Tatjana Aršinovaa syytettiin ”Navalnyin puolesta tai FBK:n toimesta” tehdyistä julkaisuista, minkä vuoksi hänet pidätettiin heinäkuussa 2025.[footnoteRef:170]  [170:  Поддержка политзаключённых. Мемориал 7/2026, s. 107.] 

Helmikuussa 2026 Nižni Novgorodissa pidätettiin Anton Voronin syytettynä osallistumisesta ekstremistisen järjestön toimintaan. Voronin kertoo, että viranomaiset pahoinpitelivät ja kiduttivat häntä pidätyksen aikana. Tutkintakomitean mukaan Voronin julkaisi Telegram-kanavallaan FBK:n toimintaan liittyvää sisältöä sen jälkeen, kun järjestö kiellettiin vuonna 2021. Lisäksi hän oli jakanut Navalnyin ja Navalnyin tiimin kanavien julkaisuja, joissa oli linkkejä FBK:n toiminnan jatkumiseen. Voronin ei tunnusta syyllisyyttään. Voroninin Telegram‑kanavalla on yli 3 500 tilaajaa. Hän julkaisi siellä yhteiskunnallisia ja poliittisia uutisia sekä tekniikkaan ja tieteeseen liittyvää sisältöä.[footnoteRef:171] [171:  ОВД-Инфо 5.3.2026.] 

Heinäkuussa 2026 entinen Navalnyin Ivanovon toimiston työntekijä pidätettiin poissaolevana ekstremistisen järjestön toimintaan osallistumisesta.[footnoteRef:172] [172:  Медиазона 14.7.2026.] 

Ekstremistisen toiminnan rahoittaminen (282.3. §)
Sovan toukokuussa 2026 julkaiseman artikkelin mukaan Navalnyin tukijoihin kohdistuvat rangaistukset ovat yhä useammin syytteitä rahan lahjoittamisesta Navalnyin kielletyille organisaatioille, erityisesti FBK:lle.[footnoteRef:173] Lahjoitusten jäljittämisessä viranomaiset ovat hyödyntäneet pankki- ja maksutietoja sekä teknisiä tunnisteita. Oikeustapauksissa on myöhemmin selvinnyt, että Rosfinmonitoring ja turvallisuusviranomaiset tutkivat FBK-lahjoituksia yhdessä seuraamalla maksutietoja ja tunnistamalla lahjoittajia niiden perusteella. Mediazona-uutissivuston mukaan huhtikuuhun 2026 mennessä koko Venäjällä oli viety vähintään 225 tapausta tuomioistuimeen FBK:lle tehdyistä lahjoituksista. Oikeusjuttuja on kirjattu 64 Venäjän alueella, joista eniten Moskovassa (25), Sverdlovskin alueella (17) ja Kaliningradin alueella (13). Laskelmaan sisältyvät vain varmistetut tapaukset, minkä vuoksi kyseessä on vain vähimmäisarvio oikeusjuttujen määrästä. Tieto siitä, minne syytetty tarkalleen lähetti rahaa, saadaan usein vasta kuukausia tuomion jälkeen. Joka toisessa vuonna 2026 tuomioistuimeen viedyssä, ekstremismin rahoittamista koskevassa tapauksessa Mediazona ei voinut selvittää, mihin syytetty oli lähettänyt rahaa. Kuitenkin näiden epäselväksi jääneiden tapausten määrän kasvu tuomioistuimissa vastaa FBK:ta koskevien tapausten määrän kasvua, minkä vuoksi Mediazona uskoo merkittävän osan niistä liittyvän FBK-lahjoituksiin.[footnoteRef:174] [173:  Sova 20.5.2026.]  [174:  Медиазона 21.4.2026.] 

Mediazonan laskemissa vuosi 2025 oli ennätyksellinen FBK-lahjoituksiin liittyvien oikeusjuttujen määrässä, ja niitä kirjattiin yhteensä 131. Vuoden 2026 ensimmäisinä kuukausina kirjattiin 23 tapausta. Mediazona arvioi, että vuoden 2026 loppuun mennessä tapausten määrä kasvaa huomattavasti.[footnoteRef:175] Memorialin mukaan vuonna 2025 FBK:lle tehtyihin lahjoituksiin liittyvät syytetoimet laajenivat huomattavasti sekä määrällisesti että maantieteellisesti. Järjestön laskelmien mukaan vuonna 2025 rikosasioita aloitettiin vähintään 110 henkilöä vastaan.[footnoteRef:176]  [175:  Медиазона 21.4.2026.]  [176:  Поддержка политзаключённых. Мемориал 7/2026, s. 108.] 

Mediazonan tietojen mukaan huhtikuuhun 2026 mennessä FBK:lle tehdyistä siirroista oli jaettu yhteensä 167 tuomiota. Yleisin rangaistusmuoto on ollut sakko, joka määrättiin 114 tapauksessa. Ehdollista ja ehdotonta vankeusrangaistusta kumpaakin määrättiin 24 henkilölle. Lisäksi viisi henkilöä tuomittiin pakkotyöhön. Edellä mainituissa tapauksissa henkilöä ei ole syytetty FBK:lle annettujen lahjoitusten lisäksi muista rikoksista. Puolet ehdottomista vankeusrangaistuksista on määrätty Moskovassa. Tähän asti FBK:lle lahjoituksia tehneitä on rangaistu Moskovassa selvästi ankarammin kuin muualla Venäjällä. Moskovalaisten tuomarien toimintaa kuvaillaan arvaamattomaksi. Esimerkiksi samana päivänä maaliskuussa 2026 FBK-lahjoituksista määrättiin sakkorangaistus ja toiselle henkilölle samasta teosta kolmen vuoden vankeusrangaistus. Seuraavana päivänä kolmas henkilö määrättiin pakkotyöhön. On epäselvää, miksi tuomioistuimet määräävät näin erilaisia rangaistuksia. Rangaistukset eivät riipu lahjoitusten määrästä, sillä esimerkiksi 2 100 ruplan (noin 22 euroa) rahansiirrosta on Moskovassa rangaistu yhtä henkilöä sakkorangaistuksella ja toista vankeusrangaistuksella. Moskovan lisäksi ehdottomia vankeusrangaistuksia on alettu määrätä useammin Kaliningradin alueella, vaikka rangaistukset ovat siellä edelleen lievempiä kuin pääkaupungissa.[footnoteRef:177] [177:  Медиазона 21.4.2026.] 

Memorialin mukaan vuonna 2025 FBK:lle tehdyistä lahjoituksista annettujen tuomioiden määrä kasvoi jyrkästi, ja vuoden 2025 aikana tuomittiin vähintään 87 henkilöä.[footnoteRef:178] SOVA on vahvistanut vuodelta 2025 yhteensä 86 tuomiota FBK:lle tehdyistä lahjoituksista, minkä lisäksi kahdeksan tapausta näyttää selvästi liittyvän samoihin syytteisiin. Vertailun vuoksi vuonna 2024 tuomioita annettiin 20 ja vuonna 2023 vain neljä. Sovan tiedossa olevista tuomituista 12 tuomittiin vankeusrangaistukseen tapauksissa, joissa heitä ei syytetty muista syytteistä. Suurin osa tuomittiin merkittäviin sakkoihin ja 14 henkilöä ehdolliseen vankeuteen.[footnoteRef:179] [178:  Поддержка политзаключённых. Мемориал 7/2026, s. 109.]  [179:  Sova 20.5.2026.] 

Mediazonan mukaan tuomion pituuteen vaikuttaa merkittävästi se, jos pidätettyä syytetään FBK-lahjoitusten ohella myös muista rikoksista. Lakimiesten mukaan viranomaiset voivat kiinnostuttuaan henkilöstä FBK:lle annetun tuen vuoksi löytää myös muita rikosnimikkeitä, joista syyttää henkilöä. Esimerkiksi Kostroman alueella henkilölle määrättiin ensin 40 000 ruplan (noin 420 euroa) sakot FBK-lahjoituksista, minkä jälkeen muutamaa kuukautta myöhemmin hänet pidätettiin uudessa, Artpodgotovka-liikkeen rahoittamista koskevassa jutussa. Lopulta hänelle määrättiin 10 vuoden vankeusrangaistus. Toisessa esimerkissä Vladimirin alueella henkilö tuomittiin ensin terrorismin oikeuttamisesta (rikoslain 205.2. §:n 2. momentti), minkä jälkeen häntä vastaan aloitettiin uusi juttu kryptovaluutan siirroista FBK:lle ja Ukrainan asevoimille. Todennäköisesti viranomaiset saivat pääsyn miehen laitteisiin ensimmäisen rikosjutun yhteydessä ja löysivät sieltä kiellettyjä maksuja FBK:lle ja Ukrainan asevoimille. Mies tuomittiin 15 vuoden vankeusrangaistukseen. Myös Primorjen aluepiirin asukkaalle määrättiin 14 vuoden vankeusrangaistus FBK:lle ja Ukrainan asevoimille tehtyjen, yhteensä yli 13 000 ruplan (noin 136 euroa) rahasiirtojen vuoksi. On myös tapauksia, joissa henkilö pidätetään ensin syytteestä, joka ei liity opposition tukemiseen. Sahalinin alueella tuomittiin vuonna 2025 mies ensin laittomasta kalastuksesta. Muutamaa kuukautta myöhemmin hänet tuomittiin ekstremismin rahoittamisesta 300 000 ruplan (noin 3 146 euron) sakkoihin.[footnoteRef:180] [180:  Медиазона 21.4.2026.] 

Muita tapauksia
OVD-Infon tammikuussa 2026 julkaistussa raportissa todetaan, että viranomaiset vaikuttavat jatkavan tiukkaa puuttumista Navalnyin muistotilaisuuksiin. Helmikuussa 2025 Navalnyin kuoleman ensimmäisenä vuosipäivänä pidätettiin kaikkiaan eri kaupungeissa pidetyissä muistotilaisuuksissa 39 henkilöä.[footnoteRef:181] OVD-Infon mukaan helmikuussa 2026 muistotilaisuuksissa pidätettiin 14 henkilöä.[footnoteRef:182] [181:  ОВД-Инфо 30.1.2026.]  [182:  Медуза 16.2.2026; ОВД-Инфо 18.2.2026.] 

Lokakuussa 2025 eräs 14-vuotias koululainen tuomittiin 70 tunniksi yhdyskuntapalveluun vandalismista (rikoslain 214. §:n 1. momentti), koska hän oli kirjoittanut nimen Navalnyi bussipysäkille. Koululainen pidätettiin helmikuussa 2025 Navalnyin kuoleman vuosipäivänä.[footnoteRef:183] [183:  ОВД-Инфо 9.10.2025.] 

Memorialin mukaan toisinaan Navalnyin organisaatioiden tukemiseen liittyviä viranomaistoimia tapahtuu ilman varsinaista lain tuomaa muodollista perustaa. Esimerkiksi Tambovissa suuri internetpalveluntarjoaja Lanta kansallistettiin, koska sen toimitusjohtaja oli kirjoittanut vuonna 2014 Navalnyita tukevia viestejä ja lahjoittanut rahaa FBK:lle vuonna 2020, jolloin järjestöä ei ollut vielä virallisesti kielletty.[footnoteRef:184] [184:  Поддержка политзаключённых. Мемориал 7/2026, s. 110.] 

Российская Федерация [Rossijskaja Federatsija]
30.12.2001. КоАП РФ Статья 2.3. Возраст, по достижении которого наступает административная ответственность. https://www.consultant.ru/document/cons_doc_LAW_34661/2244fcd3b7b86a331a75c3b551f4f6057c363ccb/ (käyty 11.8.2026).
13.6.1996. УК РФ Статья 275.1. Сотрудничество на конфиденциальной основе с иностранным государством, международной либо иностранной организацией. https://www.consultant.ru/document/cons_doc_LAW_10699/7779b95c817f5cb02245b23805fa1ad08efa11d5/ (käyty 11.8.2026).

Tietoja vastauksesta
Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.
Information on the response
This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

